
Putopis iz Grčke 




DOJMOVI 

Onomadne, na staru godinu, ja bih bio Atenu 
proglasio življim gradom od Beča i Rima: ulice 
su vrvjele od svijeta, preko »Stadiona« razapeti 
transparenti s jedne strane do drage, reklame su 
žive i šarolike, promet užurban, a centrum pun 
svijeta, poplavljen. Međutim sad, kad je prošla 
stara godina, i kad je nestalo onih gomila proda- 
vača srećaka, Atena je ipak mirnija od Beča, iako 
glavne, središnje ulice odaju puni velegrad. Ilu- 
zija je savršena. A taj je grad pred petnaest go- 
dina bio kao sada Zagreb: jedva da je bio dose- 
gao dvjesta hiljada stanovnika. Tajna njegova na- 
pretka — to je uopće grčka tajna.. Atena od dvje- 
sta hiljada postaje naglo grad od milijun stanov- 
nika. Američkom brzinom postaje najveći grad 
na Balkanu, jednim skokom prestiže Carigrad, 
među svoje prostrane zidine prima svakog sed- 
mog Grka i postaje ponos moderne Grčke. 

Po ulicama nigdje nisam mogao opaziti, da se 
Atena naglo raširila. Tu u starom dijelu grada, 
što se okupio između Lykabeta i Akropole, kuće 
su stare, građene najvećim dijelom za uporabu 
vlasniku, bez velikih estetskih odlika, ali isto tako 
bez velikih povreda ukusa. Novih kuća ima malo, 
ali starih, malenih kuća u strogom središtu ima 
dosta. Tu pojavu nisam mogao lako razumjeti, 
pogotovu kad bih se sjetio Zagreba, u kome su se 
često rušile dvokatnice, da se sagrade trokatnice. 
U centrumu grada novog stila, stila »suvremene 
stvarnosti«, nema. Zapravo sve je to staro zdanje, 
uglavnom bez stila, odnosno bez čista stila. Po- 
gotovu nema u Ateni, kao uostalom ni u drugim 
balkanskim gradovima, harmonije trgova i ulica. 
Ova disharmonija u trgovima i ulicama, miješanje 
svih stilova, kao da je svojstveno svim balkan- 
skim elementima. Uostalom to je i razumljivo: ili 
bez arhitektonske tradicije ili s tradicijom, koja 
je već posve mrtva, gradovi na Balkanu razvijaju 
se u današnjem obliku posljednjih sto godina, a 
njihov razvoj je bio više diktovan političkim i 
ekonomskim sticajem prilika, nego unutarnjim, 
urbanističkim zakonima. Zato ti gradovi imaju u 
sebi nešto, što podsjeća na seljaka, koji se naglo 
pogospodi. On ima posve obično građansko odi- 


IZ ATENE 

jelo, ali nešto je ipak ostalo nedotjerano: ili cipele 
ili kaput ili šešir — sirovina i surovina se redovno 
opaža. Tu pojavu vidimo kod većine balkanskih 
velikih gradova, a kod Atene također, i možda u 
najvećoj mjeri. Dok »Stadion« može, osobito 
što se tiče prometa i šika, biti izjednačen najpro- 
inetnijim i najprominentnijim ulicama zapadnih 
glavnih gradova, dotle ulice, koje su udaljene ne- 
koliko koraka od Stadiona ili Patisije, liče više na 
ulice koje zabačene provincijske kasabe, nego 
na ulice glavnoga grada nove Helade. 

A te ulice: koliko života u njima, i onoga tipi- 
čno grčkoga! Prođete li ulicama od donjeg dijela 
Stadiona prema Akropoli, šarolikost i tipična me- 
diteranska vreva i buka toliko će vas zanijeti, da 
ćete izgubiti debele sate, ako vam se i najmanje 
sviđa ono, što je originalno. Ulice su pune svi- 
jeta. Po sredini stoje mali stolovi sa »trgovinom«: 
par čarapa, nekoliko igračaka, po nekoliko kalen- 
dara sa Venizelosovom slikom, ili slikom posljed- 
njeg grčkog kralja, u nekoj silno važnoj pozi 
(kao da je pravi pravcati nasljednik Aleksandra 
Velikoga!), po koja fotografija Atene, nešto slabe 
keramike • — i to je uglavnom sve, barem u nekim 
ulicama. Međutim, sa strane: pitoreskna izložba 
svega i svačega. Prosto su čitavi dućani izvješeni 
po ulicama. Trgovac cipela naslagao je na zidu 
sve svoje cipele, do njega prodavač špeceraja. No 
to je slika: sve, što ima (a svašta ima, a najviše 
primorskih prerađevina — ulja, riba, maslina), 
sve je to izvjesio. Do njega mesar: on je pak 
razrezao sve komade mesa na male komadiće, pa 
ga objesio i izobjesio po zidovima dućana i pred 
vratima: prosto vam se čini, kao da ste u nekoj 
kasapnici, gdje su ljudi, pobjesnjeli, pa režu meso 
na komadiće, da na taj način iskale svoj bijes. 
I k tome, između stolova posred ulice male rulete, 
gdje se baca po p6 diahme ili po drahmu, a 
ljudi gledaju ozbiljno, s izvjesnom primjesom 
tragičnosti, tko će dobiti; uz to strahovita galama: 
svi viču, svi reklamiraju svoju robu, viču vam u 
uho: slika zanimljiva, ali onima, koji je trajno 
promatraju i doživljavaju, mora biti neobično 
dosadna i teška. 


Slika desno: 

MUŽ INVALID VOZI SE 
SA SVOJOM ŽENOM 
NA ŠETNJU 

Jeste li kada vidjeli invalida bez 
*©gu, kako se vozi u svojim in- 
validskim kolicama po ulici? — 
Teško je takvom nemoćnom čo- 
vjeku, kad vidi, kako drugi lijepo 
iodaju, a njega je sudbina vezala 
samo uz njegova kolica 




PEDESET UMJETNIČKIH ULJENIH PORTRETA 

PRETPLATNICIMA „OBITELJI" ZA USKRSNI DAR 

Nekoć su samo plemići i velikaši mogli sebi dati izraditi svoj umjetnički, rukom slikara ferađent portret. 1 danas to redovito mogu samo 
bogataši, jer su cijene takvih portreta vrlo visoke. Međutim »Obitelj 4 * omogućuje evo svojim pretplatnicima, da do svog vlastitog uljenog 
portreta dođu gotovo badava : treba samo da naplate 100 dinara za naknadu troškova materijala, režije i poštarire, a troškove izradbe, koji 
su kod takvog portreta najveći, daruje »O bitelj*. Uvjet je samo taj, da takav pretplatnik uplati i svu pretplatu za cijelu ovu godinu. Svaki 
freba da pošalje fotografiju, po kojoj želi, da se izradi uljeni portret. Fotografija neka bude što jasnija, a uz fotografiju treba poslati I 
opis (boja očiju, kose, obrva, teint lica). Fotografiju, opis i režijskih 100 dinara treba zajedno poslati što prije na Uredništvo »Obitelji*. 
Zagreb, Trg Kralja Tomislava 21. Tko to prije pošalje, dolazi prvenstveno u obzir kod ratpodjele ovih portreta. Ćim fotografija i novac 
stignu, svaki će dobiti potvrdu i obavijest, kad će mu portret biti gotov. Portrete će izraditi umjetnik Anatol Sergtjev 


I što se više približujete Akropoli, taj život po- 
staje intenzivniji,, nesmetan od šika i rafinerije 
moderne, velegradske Atene. Upravo kao u split- 
skim predgrađima — i ovdje magarci, revu ili se 
turaju po ulicama, a da bude što više pitoresk- 
nosti, tik pod Akropolom, nedaleko od razvalina 
Trajanove biblioteke vidio sam, kako jedan stari 
pop, vrlo star, sjedi na magarcu, puši lulu i — 
sliči na Sokrata. Ja sam ga htio uhvatiti, ali kaci 
je on to opazio, najprije je zakrilio rukom lice, 
a zatim je nemilosrdno ošinuo magarca i začas 
se izgubio. Daleko, na uglu, okrenuo se i pogle- 
dao bojažljivo, da li sam uperio na nj aparat. Ja 
sam mu mahao rukom ... 

* 

Rado ovako lutam po ulicama, vrtim se oko 
ovih »dućana«, gledam u cijene i divim se svje- 
žim jabukama, rajčicama i grahu i na svoje ve- 
liko iznenađenje opažam, da je ovdje malo kla- 
sičnoga: idete ulicama, do umora idete, a ne na- 
iđete ni na jedan klasični spomenik, i da nije gore 
Akropole, koja vas trajno podsjeća, da se nala- 
zite u Sokratovu gradu, ne biste prosto vjerovali, 
da je stara povijest ovoga grada. I kad to kažete 
kome Grku, on se ne će radi toga ražalostiti, ali 
će se rasrditi, ako i posumnjate, da današnji Grci 
nisu prava djeca starih, klasičnih Grka, pa ako 
hoćete i Perikla, Sofokla, Herodota i Homera. 
Bilo s tom stvari kako bilo, i ja držim, da ima 
mnogo zajedničkih crta između današnjih Grka 
i starih Helena. Evo na primjer ovi trgovci po 
ulicama i oni blaženi sofisti, koji su onako ne- 
umorno baratali jezikom i mazali ljude, da je 
divota: nisu li oni tako srodni! Progone čovjeka, 
kao sotona dušu, neumorno hvale, hvale, doka- 
zuju i napokon, ako* čovjek nema željezne živce, 
mora priznati ili kupiti — druge mu nema. Da sam 
ja živio u doba sofista, ja bih im već unaprijed, 
za trideset godina, sve priznao i odobrio, da me 
se samo okane. 

* 

Takvi su na ulici: živahni, brzi u riječi; takvi su 
i u parlamentu. Prilika se desila, da sam već prvi 
dan svoga boravka u Ateni pohodio grčki parla- 
menat. Skromna, ukusna zgrada, s dva spome- 
nika prema ulici, nekoliko žandara u rukavicama 
puštaju nas prijazno, penjemo se u ložu za stra- 
ne novinare: dvorana zajapila preda mnom, če- 
tverouglasta s lusterima, galerije stisnute, a dolje 
razjareni narodni oci sa svojim predvodičima — 
vladom. 


Dobivao sam dojam, da se nalazim u galeriji 
nad nekakvom arenom. Dolje navaljuju bikovi i 
toreadori bijesno jedan na drugoga. Sve pucketa 
od dokaza i protudokaza, toliko pucketa, da se 
zapravo ne zna, tko govori, a tko sluša. Stvarno, 
barem predsjednik parlamenta i njegovi pomoć- 
nici morali bi da čuju, šta se govori, ali da! Pred- 
sjednik samo zvoni u nekakva zvona, koja bi uti- 
šala zaraćene vojske, ali grčku opoziciju ne može. 
Tada se podiže predsjednik vlade g. Caldaris (koji 
me, kasnije, primio u svome privatnom stanu), 
i sve nekako maše ručicama, ozbiljno govori, ali 
ga svi šaljivo slušaju. Njega to međutim ne smeta. 
On daje znak, vladina se većina diže, opozicija 
ostaje sjedećke, u manjini: situacija je spašena, 
vlada je dobila većinu, nema krize, zemlja može 
i dalje živjeti u miru! Točka. 

Nakon svršetka sjednice narodni oci izlaze mir- 
no, sabrano, smrknuta čela, dostojanstveno raz- 
govaraju. Prosto ne vjeruješ, da su to oni ljudi, 
koji su eno malo prije onako galamili, skakali 
iz sjedalica, pomalo bili neučtivi i svakako bili sil- 
no zabrinuti za dobro otadžbine, kad su se onako 
nervirali. Koja ih to sila umiri? Ili je ono sve bila 
maska? 

* 

Atena ima malo zelenila. Oko nje, mediteran- 
ska, suva, ispržena zemlja. Ali zato u središtu 
grada, sve od Trga ustava, od starog kraljevskog 
dvorca pa do novog Stadiona, koji se onako po- 
nosno koči između dva brijega, prostire se park, 
na kome mogu Ateni zavidjeti i uredniji gradovi. 
Park je više zanimljiv nego lijep, on je umjetan, 
ali uza sve to potpuno južnjački, ima nešto od 
engleskih parkova, samo što je raslinstvo juž- 
njačko. Odatle njegova zanimljivost. Po njemu 
u svako doba skaču djeca i sluškinje, ostalih Ate- 
njana ima malo. Vidio sam tek u većem broju 
svijeta oko izložbene palače. Tamo slušaju glazbu 
i raduju se suncu, koje je na Novu godinu tako 
pripicalo, da su o podne bili svi prisutni lagano 
obučeni, naravski bez kaputa. 

* 

Pri kraju parka osamljeno strše rimski stupovi 
u zrak. Oni su dolje, ispod Akropole. Ponosni 
Rimljanin nije se vinuo do Akropole: ostao je u 
nizini, možda i sam svijestan, da duh grčki nije 
mogao pod mač okrenuti, niti ga je mogao do- 
stići. Stari svjedoci, da mač i mozak nijesu uvijek 
podjednako dani, m. UJEVlč 

Novela 


ŠEŠIRIĆ 


Liza treba šeširić. Treba joj već poodavno. Ta 
ne može ona zaista više sa starom otrcanom ba- 
skijskom kapicom izlaziti. Ona treba da sebi kupi 
mžlu crnu slamnatu kapicu. 

»Takva je zgodna, moderna, a prije svega pri- 
kladna i za svaki slučaj,« kaže majka. Pa možeš 
je nositi cijelo proljeće sve tamo do samog ljeta. 
Crno pristaje i po danu i pred večer.« 

»Da, mamice, uzet ću jednu zgodnu crnu kapicu. 
Nešto apartno. 

Liza dobiva novčarku. 

»Ti, Lizice, znadeš, jel’ de, koliko možeš dati, 
zar ne?« 

Liza to zna. Ona odlazi. Ona se vuče kroz ži- 
vahnije ulice prema mirnijemu dijelu grada, jer 
ona ne će u velike modne trgovine. Najbolje se 
može kupiti u malom finom salonu šešira. Dakle 
evo ovdje »Modes Yvonne«. Mirno, odmjereno, 
kao prava dama ulazi Liza u salon. 

»Dobar dan, gospođice! Šta izvolite milostiva 
gospođice? 

Zadovoljno premišlja u sebi Liza: primjerena, 
pristojna posluga. 

»Želim malu crnu slamnatu kapicu. Nešto uku- 
sno, gospođice. Vi već razumijete.« 

Gospođica razumije. Iz stražnjeg dijela rad- 
nje izlazi djevojka i sa svih stalaka skida modele. 
Gospođica, koja dvori, svaki je čas, kako to već 
ide, ushićena. Liza se baš ne oduševljava. No po- 
sluga je ustrajna u malim prodavaonicama. 

Gospođica, što poslužuje, uzima veoma uku- 
snu kapicu, koja se srebreno prelijeva. 

»Ah tu ne,« brani se Liza skoro uvrijeđena, da 
su zaboravili, da ona želi crnu kapicu. 

»Dozvolite, gospođice, samo da vidimo, kako 
vam oblik stoji,« kaže prodavačica i već je ka- 
pica na Lizinoj glavi. 

»Molim, gospođice, izvolite pogledati, krasno, 
izvrsno! Savršeno! Ova linija uz tamne vlasi, uz 
tamne oči!« 

Liza šuti zadubljena u svoju sliku u ogledalu. 
Sama u sebi mora da prizna, da izgleda kao kakva 
grofica. Šta bi bilo, da kupi ovu kapicu?! Od uz- 


Najnoviji roman! Krasno ilustriran! 

PETNAEST TORNJEVA 

Napisala Štefa Jurkić — Ilustrirao Gabrijel Jurkić 

Cijena broS. 30 Din« uvez. 40 Din 

Za pretplatnike 10 Din jeftinije 

KNJIŽNICA DOBRIH ROMANA 

ZAGREB, TRG KRALJA TOMISLAVA BROJ 21 


buđenja joj srce jače zakuca. Majka bi sigurno 
jako grdila. No i crnu bi kapicu mogla onako 
uzgred koji dan uzeti. Neka samo dva tri put ne 
ode u kafanu, već bi za to uštedjela. Kako samo 
bajno izgleda! Jednostavno kao aristokratkinja! 
Zar nije i ona filmska zvijezda u zadnjem filmu 
imala sličnu kapicu? No vidjet ćemo! To će od- 
lučiti! 

»Uzet ću ovu kapicu!« 

»Dobro, gospođice! Četrdeset maraka.« 

Lizi postaje odjednom prevruće. Onda je strese 
zimnica. Strašno! Šta će sad? Trebala je prije 
pitati! Ne! Već joj je dosta toga zapitkivao ja za 



.MOLIM, [GOSPOĐICE, IZVOLITE POGLEDATI..." 


svaku stvar. Ona voli odrješitost. Ipak! Kako da 
se izvuče? Da kaže, da je preskupa? Nipošto. 
Mora sačuvati odličan izgled. 

»Možda da vam pošaljem model sa računom 
kući?« pita gospođica, koja je spazila nepriliku, 
ali je drugačije shvatila. Bogu hvala evo izlaza. 

»Oh molim! Erna Valer, Fridiikova ulica 10.« 

Zapisaše adresu Erne Valer. Ispratiše Ližu naj- 
učtivije do vrata. Liza ide polagano preko ulice. 
Nije više dama. Jednostavna je i skromna. U ne- 
kom velikom dućanu kupi jednostavnu slamnatu 
kapicu. Mamica je ovom kupnjom zadovoljna. 

»Zbilja je jako zgodna, Lizice, a osim toga 
upravo za bescjenje.« 

Liza sjeda rezignirano za stol, a oko usnica 
joj lebdi jedva osjetljivi smiješak. Već se za- 
nima za večeru, 

U to vrijeme u Friđrikovoj ulici (kuća broj 10) 
trči neka mala naučnica uz stube i niz stube tra- 
žeći uzalud gospođicu Ernu Valner. Zabrinuta je 
radi toga, što će biti psovana, jer nije našla go- 
spođicu Valner i nije mogla da ovako dobru mu* 
šteri j u posluži. TILL - KAISER- WIEDERSKIN 

( Nastavak } 


Statut, buituk 

Roman iz slavenske LuMce — Napisao Faul Keller 


Zapucnu bič, čopor pasa zalaja muklo i jezo- 
vito. Lovac noćnik se nasmija. Gdje je projahao, 
sakriše se sve zvijezde. Gdje je projahao, došao 
je pomor na marvu, oslijepili su stari ljudi, ne- 
stajalo je djevičanstva, u rukama zdvojnih ljudi 
nađoše se savijeni sivi konopci slični zamamnim 
zmijama. 

»Halojoho! Halojoho!« 

Zrakom ori lom i tutanj, gavrani lepršaju 
trzavo na zemlji, na kraju šume lomi se drveće. 

»Halojoho! Lovac noćnik je ovdje!« 

Nato istupi iz šume jedan čovjek. Ogrnut je 
ogrtačem hodočasnika, a u ruci mu je kolac 
mjesto štapa. 

»Halojoho! Pregazit ću te, da ne budeš drugo 
nego tijesto krvi i kostiju, a moji će ti psi po- 
jesti oči i srce!« 

Stranac podiže svoj štap i odjednom se nađe 
usred najvećeg mira, u srebrenoj mjesečini, 
smješkajući se. Nato se prope konj lovca noćnika, 
glava divljeg jahača zavrti se u strahovitom 
svrtku, psi zavijaše kao pod strašnom kandžijom 
i sav se taj bijes nadkde u divlji bijeg. 

Oblaci "se rastrgaše, mjesečina i sunčano svi- 
jetlo prosjaše na livade, šuma se ispravi, a put- 
nik pođe prema maloj kućici, u kojoj je gorjelo 
svijetlo. 

* 

Na kvrgavoj jabukovoj grani pred kućom visio 
je jedan starac. Tijelo se još trzalo u smrtnoj 
borbi. Stranac odveza obješenoga i uspravi ga 
na noge, poduprije ga jakom mladačkom rukom 
i iza nekog vremena upita: 

»Zašto si htio umrijeti?« 

Starac je nešto petljao o' nevolji i neimaštini, 
o pošasti kod marve, o oštroj zimi i velikom 
gladu. 

»Lovac noćnik te je zaludio! Hajde u kuću!« 

U kolibi je sjedila žena starčeva. Ona je bila 
slijepa. 

»Zašto si slijepa?« upita stranac. 

»Jer sam previše plakala!« 

»Zašto si plakala?« 

Ona odgovori nijemom kretnjom. Nato izvadi 
stranac iz džepa zlatnu zdjelicu, u kojoj je bila 
posve bistra tekućina, i namaza njom oči stare 
ženice, a ona poče kliktati i smijati se s otvore- 
nim očima, koje su opet progledale. 

Stari čovjek kleknu kod stola. i reče: 

»Ti si lužički kralj!« 

Stara ženica također kleknu kraj stola i reče: 

»Ti si naš kralj.« 

»Pa da, ja sam lužički kralj,« reče stranac sve- 
čano. Nato on izvuče iz džepa jedno vreteno i 
kesicu lanenog sjemena, te uputi starce, kako 
će sijat: i gojiti lan i od njega presti tkiva. A 


kada budu svi ljudi gojili lan i preli, onda u lu- 
žičkoj zemlji ne će biti više nevolje. 

No ovi su starci imali jednu lijepu kćer. Ona 
je bila pristala i bujno razvijena, imala je svi- 
jetle kose i crveno lice. Njezine su ruke bile 
snažne, a noge brze. Ona uniđe sada u sobu i 
vidje stranca, a stranac vidje nju. Oboje opaziše 
i osjetiše svoja mladenačka zdravlja i svoje sna- 
ge, pa se odmah zaljubiše. 

»Čuo sam, da je medu vašim govedima za- 
vladala bolest,« poče stranac. 

»Da, tako je,« odgovori djevojka. 

»Pa hajde onda sa mnom u staju!« 

I oni odoše kroz zimsku noć u staju, u kojoj 
su bolesne krave objesile glave. Stranac izvadi 
komad nekakve soli i pruži je kravama, da je 
ližu, podiže ruku i reče: 

»Devet stoji vrela u sunčanom kraju, 

Devet crva glođe sa obale pijesak. 

Vrela presušiše, kad se javi zora, 

O podne je crve uništila mora, 

Ja ću sad da reknem, bio dan ili zora: 

Nek odavle bježi prokletnica mora.« 

Iza toga ozdraviše životinje. 

Drugi dan, kad je bilo podne i sunce krasno 
sjalo preko bijeloga polja, uze stranac djevojku 
za ruku, izvede je u bašču pred kuću i reče: 

»Poklanjam ti ovaj štap, što ga evo zabijam 
ovdje u zemlju. Od njega će postati drvo, na 
kome će cvasti tisuće cvjetova, i zli lovac noćnik 
ne će vam više nikada moći ništa nauditi.« 

Djevojka zahvali, a kad je stranac vidje u svoj 
njezinoj ljepoti i snazi, reče joj: 

»Ti si zbilja lijepa i sviđaš mi se, te bih se to- 
bom oženio, ako mi možeš istinu reći i potvrditi, 
da si nevina djevojka.« 

Nato pocrveni djevojka i zatim poblijedi, pa 
pogleda na krasnog mladića i kolebaše se još, 
koliko za tri otkucaja srca, i onda reče: 

»Dakako, ja sam nevina djevojka!« 

On je pitao dalje: 

»Reci mi još, ko je bio onaj čovjek, što sam 
ga sinoć vidio, kako se šulja od tvoje kuće, prije 
nego što sam ja k vama unišao?« 

Ona odgovori: 

»Ako nije bio vilenjak, onda je sigurno bio 
kradljivac.« 

Iza toga je on uze u ruke, poljubi je i reče: 

»Kad bude prvi mlad, bit će naša svadba.« 

Iza tri dana bila je u seoskoj krčmi zabava sa 
plesom. I stranac je došao i igrao' sa svojom za- 
ručnicom čas gizdavo, čas prkosno, a čas va- 
treno, sve dok visoko ne zasjaše zvijezde. Seo- 
ski momci iza toga napadoše stranca, da ga ubiju, 
jer ih je nato nagovorio jedan ljubomorni mla- 
dić. On ih sve skoro stotinjak — silnom snagom 

po redu izbaci na cestu, a jednoga, koji je trgao 
na njega nož, obori na zemlju udarcem pesnice. 
Nato oni, što su bili vani na cesti, rekoše: 

»Pomoć, ubio joj je ljubavnika!« 

Stranac reče sviračima, da je ples svršen i ode 
u šumu. 

Drugi dan kad je opet sunce sijalo preko 
polja, dođe on opet nazad u kolibu svoje zaruč- 
nice, uze je za ruku i izvede u bašču tamo, gdje 
je stajao onaj njegov putnički štap. 

Ovdje je oštro upita: 

»Jesu li istinu rekli oni sinoć, kad rekoše, da 
sam ubio tvoga ljubavnika?« 

Pošto djevojka nije mogla reći »nijesu«, trže 
on štap iz zemlje i ubi je njime. Još prije nego 
je izdahnula, upita je: 

»Zašto si mi slagala?« 

Nato ona reče, da ga prije nije znala, a otkad 
ga je vidjela, ljubila ga je svim srcem i svom du- 
šom. Nato ona umrije. 

Stranac je stajao tri sata kraj nje razmišlja- 
jući. Tada uze lopatu i zakopa je, a u njezin grob 
zabode štap. Iste večeri ode on u svijet. 

Kad je došlo proljeće, izraste iz štapa jorgo- 
van. I od tada je lužička zemlja puna jorgovana. 
Svake su godine cvjetovi krasni i mili, a njihov 
je miris sladak i nježan, no kogod bi ih uzbrao, 
uvenuli bi mu na prsima još prije zalaza sunca. 

* 

Iza mnogo godina dođe opet lužički kralj u 
lužičku zemlju. Čim je stao na zavičajno tlo, od- 
mah mu lice postade crveno i mlado, on postade 
opet mladić. 

Na pjeskovitu putu u boriku srete on jednu 
lužičku djevojku. Ona je bila krasna i vitka i no- 
sila je pod pazuhom svežanj. 

»Kako se zoveš? Odakle si? Kuda ideš? Šta to 
nosiš pod pazuhom?« 

»Previše pitaš. Zovem se Trudecka, dolazim iz 
mjesta Gradika, a idem u grad, da prodam svoje 
predivo.« 

»Pokaži mi svoje predivo.« 

On ga pregleda i vidje, da je fino i pravilno 
ispredeno. 

»Ko vas je naučio ovome poslu?« 

Ona mu je pričala o kralju. On je zamišljeno 
slušao i na koncu upita: 

»Cvate li jorgovan?« 

»Da, on cvate u cijeloj zemlji.« 

Nato je kralj premišljao i onda reče: 

»Ne prodaji svoga prediva Nijemcima. Ostavi 
ga sebi i hajde kući. Ja ću ići s tobom i dati no- 
vac, što bi ga time zaslužila.« 

Djevojka pođe s njime i za duljeg hoda do- 
đoše do Gradika, što je ležao na Sprevji. Tamo 
kupi lužički kralj sebi kuću. Doskora sagradi on 
vješto stan i postade tkalac. 

Tad su počeli dolaziti Lužičani iz svih kuća i 
šuma. Dolazili su na čamcima i konjima i proma- 
trali su stan, a potom se vraćali kućama. Mnogi 
su prepoznali jakoga, mudroga čovjeka i šapu- 
tati su jedan drugome: 

»On je naš kralj.« 


Dogodilo se, da su u kraljevu kuću došli jed- 
noga dana glasnici margrofa Johanesa, što je 
vladao na granici i upitali ga, da li bi htio stupiti 
u službu kod njemačkih ratnika. On bi postao 
obrst sa zlatnom zvijezdom i sjajnom sabljom. 
Kralj otkloni ponosno ponudu. On nije htio biti 
sluga, a nije se htio rastaviti ni sa Trudeckom, 
za čiju je volju došao u Gradek. Njegov je ugled 
rastao od dana u dan, te su doskora govorili 
ljudi kod tkanja: 

»Tkalac iz Gradeka kralj je lužički. On je do- 
šao za nama iz daleke Azije. On će učiniti, da po- 
stanemo bogati i veliki.« 

Trudecka, što je na stezniku (jelečiću) nosila 
zlatni novac, što joj ga je kralj dao, kao da je 
vodila kralja ko kakvu budalu na crvenoj svile- 
noj niti. Jednom ga ona odmami u samotni neki 
šumoviti kraj i izdade ga plaćenicima margrofa 
Johanesa. Kralj umlati plaćenike. Trudecku je 
nosio sedam sati hoda, sve do najdublje bare i 
baci je u nju. 

Nakon toga prokle on lužičku zemlju i ode opet 
u svijet. 

* 

Iza tri ljudska vijeka sjedio je jednom kralj u 
jednoj gostioni na Istoku. Već je bio ostario. Nje- 
mu nasuprot sjedio je čovjek s tamnom kosom 
i vatrenim crnim očima. Kralj podiže glavu i upita 
stranca: 

»Jesi li ti iz Armenije?« 

Nato se mrki nasmija i reče pokazujući prema 
sjeveru: 

»Gore na sjeveru je moja domovina. Ja sam 
Slaven, jer ja imam »slovo«, a Nijemci su »njem- 
ski« t. j. nijemi psi, jer ne. znaju govoriti mojim 
jezikom.« 


Nato se prepade kralj i reče: 

»Pričaj mi o svojoj domovini!« 

Tad stranac poče: 

»Ima jedna rijeka — zove se Spreva, a na njoj 
je mjesto — zove se Grodk. Na daleko i široko 
steru se livade, šume i polja sve do glasovitog 
grada Budišina. Tamo stanuju Lužičani, koje 
njemški zovu Vendima. Narod je bio siromašan, 
ali je sada bogat i jak, podigao se jedan kralj, 
koji je narod naučio mnogim korisnim poslo- 
vima, pa su se time obogatili.« 

»Kralj, kažeš?« upita starac. »Pa je li, on još 
uvijek među vama? Je li on mlad i jak?« 

Strančevo se čelo smrknu. 

»Već odavno nije kralj među nama. On se po- 
digao na našem nebu poput sunca, a iščeznuo je 
iza dvaju oblaka!« 

»Kako kažeš, iza dvaju oblaka?« 

»Da! Slušaj, .muškarac je zvijezda, koja sijeva 
zemlji, a žena je oblak, koji može biti od njega 
pozlaćen, a koji opet znade njega svojom bjeli- 
nom opkoljavati poput okvira. No oblak može 
zvijezdu noću posve zakriti. Bila su dva crna 
oblaka na našem nebu, to su bile dvije nevrije- 
dne djevojke našega naroda. Radi toga je isče- 
zao kralj.« 

»Je li zemlja sada bez vladara?« 

Nato je stranac dugo šutio, kao da se bori sa 
dubokom tugom. Onda reče: 

»Zemlja je bila tako velika i bogata, da je imala 
trideset i jednoga kneza. No na granici je vrebao 
nijemi pas — Nijemac! Bio je markgrof Gero, 
on se pretvarao kao prijatelj Lužičana. On je- 
darnput pozva sebi na gozbu trideset i jednog 
kneza i za bogatim ručkom usu im nekog đavo- 
ljeg vina, od koga im klonuše ruke, i on ih po- 
gubi. Jedan je jedini izmakao.« 

Nato skoči, kralj u silnome bijesu. 

»A onaj jedan — onaj zadnji — on je sigurno 
sabrao narod i osvetio' se Nijemcu, prolio njegovu 
krv, razvalio njegovu utvrdu, opustošio njegovu 
zemlju, njega pobijedio.« 

»Umukni, časni starino, umukni, jer ja ne mogu 
podnijeti tvojih riječi. Stid izgara moje obraze, 
kad tako govoriš. Zadnji, trideset prvi utekao je 
pred hiljadustrukom premoći i sjedi kao posra- 
mljeni hodočasnik evo ovdje pred tobom.« 

»Ti si ?« 

»Da, jak 

Tužno i tiho povlačili su se sati. Mrko je položio 
glavu na stol, a stari je pokrio lice rukama i suze 
su mu iz očiju kapale. 

»Tako je sada narod bez vođe?« upita on sada 
vrlo žalosno. 

»Da, narod je sam. Ko sam ja, da bih mu mo- 
gao pomoći? Jedan jedini bi to mogao, a to je 
kralj. No sunce je zašlo i Lužička livada leži u 
mraku!« 

Tada ustade stari i reče svečano: 

»Ja sam lužički kralj.« 

Stranac ga prestrašeno pogleda, pade kraj stola 
na koljena i upita uzbuđen: 

»Zar si ti lužički kralj ?« 


»Da, ja sam! I ako me moje stare kosti mognu 
prenijeti kroz tuđe zemlje do zavičaja, ja se idem 
boriti za svoj narod . . . i tada ću umrijeti!« 

Sjedili su još dugo zajedno u gostionici na 
Istoku. Stranac reče: 

»Veliki kralju! Narod te očekuje. Ja nijesam 
ništa drugo nego tvoj sluga Morkuski. No Mor- 
kuski je koristan sluga. On je dugo godina bio 
kod jednoga vrača i sada i sam znade mnogo ča- 
rolija.« 

Narednog dana otputova kralj s Morkuskim 
prema sjeveru. Kada je došao u svoj zavičaj, po- 
stajao je svaki dan za čitavu godinu mlađi. To ča- 
robno djelovnje zavičaja trajalo je sve dotle, dok 
opet nije postao jak i lijep mladić. 

Na svome putovanju došao je do Šorbusa. Ta- 
mo na jednome brdu imaju dvije velike stijene. 
Na jednoj stoluje Bijeli bog, koji ljudima, što 
preko brda putuju, ruke puni dobrim darovima, 
a srce dobrim mislima. Na drugoj stijeni stoluje 
Črni bog,*) koji je ljudima oduzimao dobre da- 
rove i bacao u blato, a dobre misli otpuhivao na 
sve strane. 

Ni sa.m kralj nije znao, kome će se od njih 
obratiti. Usprkos toga, što mu je izgled bio mlad, 
njegovo je srce bilo staro i hladno, jer nije mo- 
gao zaboraviti prošlih godina nevolja i izdaje. 
Stoga je on bio tvrd i bez ljubavi. 

Tako je on .stajao između njih ne približivši se 
nijednome od njih ni. za dlaku bliže. 

Uto je s druge strane brda dolazio mladić, skoro 
dijete. On je bio plav i; lijep i njegove su oči sjale 
kao ljubice. On pođe prema dobrome Bogu i 
pozdravi, kako to čine Nijemci. 

»Kuda ćeš, njemački mladiću?« upita kralj. 

»Ja dolazim mjesto Gera, markgrof a. On je 
pozvao sebi na dvor trideset lužičkih knezova, 
govorio je lijepo s njima. Oni su se napili i po- 
čeli hvalisati smrću Nijemaca. Nato su ubijeni.« 

»On ih je iz potaje ubio,« povika kralj i korači 
jedan korak na lijevo. 

»On ih je ubio sam u boju: svih trideset.« 

Nato stupi kralj još tri koraka prema Črnome 
bogu. 

»Šta. to, derane, blezgaš? Zar Nijemac da je 
ubio trideset Lužičana? Je li te pritisnuo »plon« 
(mora)? Šta tražiš ovdje, dječače?« 

»Ja nijesam dječak, već imam petnaest godina. 
Gero je međutim ostario. Svake se noći bore 
s njime prikaze one triđesetorice Lužična. On 
je bio u devet pobožnih manastira, hodočastio je 
u Rim i još uvijek ne nalazi mira. Radi toga tra- 
žim kralja.« 

»Šta hoćeš od kralja?« 

»Htio bih, da on dade mome ocu ono, za čim 
otac uzdiše svaku noć: Pomirenje s Lužičanima.« 

Kad su ljudi tako govorili, šutili su bogovi. 
Nato se podiže Bijeli bog, ispruži jednu ruku 
iznad lužičke, drugu iznad njemačke zemlje, po- 
diže ih tada iznad glave, uhvati sunčane zrake i 
od njih splete dva zlatna prstena sloge. Njih pruži 
sada o voj dvojici. (Nastavit će se.) 

*) Bžfy B6h i Černy Boh (558 m) su dva brijega u 
Lttžici. 

PROPAST HERERA U BORBI ZA SLOBODU 


Gotovo 150 milijuna ljudi u Africi nemaju svo- 
je slobode. Različiti su evropski narodi podjar- 
mili Arape, Berbere, Tuarege, Senegalce, Su- 
dance, Hotentote, Kafre i druga plemena.' 

Afrički urođenici ne podnose rado tuđeg go- 
spodstva. To je posve prirodno, jer svaki čovjek 
teži za slobodom. Više stotina ustanaka buknulo 
je u Africi protiv Evropljana. Iz prošlosti su nam 
poznati ustanci u Egiptu, Sudanu, Alžiru, Tripo- 
lisu, Maroku i drugdje. Evropljani se diče, da su 
svagdje ostali pobjednici, ali mi ne trebamo da 
budemo u tom ponosu solidarni s Englezima, Špa- 
njolcima, Talijanima i drugim evropskim otima- 
čima afričke slobode. Nama su simpatičniji oni, 
koji se bore za svoju samostalnost, nego oni, 
koji donose Afričanima ropstvo. 

Među krvave nepravde, koje su Evropljani uči- 
nili afričkim urođenicima, valja ubrojiti i uni- 
štenje Herera, koje se zbilo ravno prije trideset 
godina. 

Hereri su bili snažno crnačko pleme u jugoza- 
padnoj Africi od 80 tisuća ljudi. Bili su visoki 
borci, krepkih mišica, otvoreni i ponosni. U bo- 
jevima s Hotentotima utvrdili su kao svoju do- 
movinu brdovitu zemlju, koja je nazvana Da- 
mara. Bavili su se stočarstvom, držali su se svojih 
običaja, pjevali su pjesme o svojim junacima i 
pokoravali se svojemu poglavici, kojega su na- 
zivali maherero. 

Godine 1884. došao je u njihovu i hotentotsku 
zemlju njemački trgovac Adolf Eduard Lideric 
(Liideritz). On je kupio sjeverno od rijeke Ora- 
nje komad afričkoga primorja. Za njime su došle 
i njemačke osvajačke čete, koje su sve više pro- 
dirale na sve strane, dok nijesu najposlije pri- 
svojile golemo zemljište, koje je bilo jedan i po 
puta veće od evropske Njemačke. Na tom gole- 
mom zemljištu nastanili su Nijemci do godine 
1904. pet tisuća svojih naseljenika. Cijelu su ze- 
mlju prozvali jugozapadna njemačka Afrika. 

Hereri su vidjeli, da će malo pomalo ostati bez 
tjednoga komadića svoje djedovine. Zato su 11. 
siječnja 1904. započeli borbu za oslobođenje. 
Podigli su se svi kao jedan čovjek pod mahererom 
Samuelom i razorili sve njemačke naseobine. Nje- 
mačke vojničke čete, koje su brdjile oko osam 
stotina ljudi, povukle su se u utvrđena mjesta na 
obali, gdje su očekivale pomoć iz Evrope. Ta je 
pomoć došla poslije tri mjeseca. Njemačke su 
čete brojile sada 3.200 momaka i 157 oficira i 
podoficira. Međutim porodile su se među vojni- 
cima i kod tegleće marve teške bolesti. Na pot- 
hvat većeg opsega nije se moglo misliti. U mje- 
secu lipnju došle su nove čete s novom opre- 
mom, teglećom marvom i municijom. 

General Trotha započeo je tada prodiranje u 
unutrašnjost zemlje. Njegova je zapovijed gla- 
sila; »Hereri moraju biti tako potučeni, da više 
nikada ne misle na ustanak protiv njemačkoga 

gospodstva.« Vojnici su poslušali riječ svojega 
gospodara. Svaki Herero, koji im je pao u šake, 
bio to muškarac, žena ili dijete, izgubio je život. 
Klalo se nemilosrdno s jedne i druge strane. Ni- 
jemcima je bila izdana zapovijed, neka u bitkama 
ne tuku Herera po glavi, jer su hererske tvrde 
lubanje bile vrlo otporne,, već neka ih bodu u 
trbuh i u prsa. 

Čitavo je pleme Herera uzmicalo u unutraš- 
njost Afrike. Hererskim junacima nije mnogo 
koristila hrabrost, brzina i vratolomnost, jer se 
kopljima i mačevima nijesu mogli braniti od pu- 
šaka i topova. 

Početkom kolovoza 1904. uspjelo je njemačkim 
regimentama da opkole Herere sa svih strana. 
Hereri se nijesu predavali. Tri dana trajala je 
bitka, u kojoj je palo mnogo i njemačkih i he- 
rerskih ratnika. General je Trotha mislio, da se 
Hereri ne mogu više izvući iz njegova gvozde- 
nog obruča. No tada su Hereri napeli posljednju 
snagu i pokušali prodor prema jugoistoku. Pro- 
dor je uspio, Hereri su umaknuli krvožednomu 
generalu. Ali tada ih je dočekao, novi još gori 
neprijatelj. Došli su naime u veliku pustinju Oma- 
heke, gdje nije bilo ni vode ni hrane. Samo ma- 
len broj srčanih boraca probio se do drugih crna- 
čkih plemena, a drugi su svi bez vode i bez jela 
u mahnitom vikanju, hroptanju i uzdisanju našli 
strašnu smrt. 

Kada su počele padati kiše, pošle su neke nje- 
mačke straže u pustinju Omaheke. Tu su našli 
grozan prizor. Više desetaka tisuća lešina mu- 
ževa, žena i djece ležalo ie u pustinjskom pije- 
sku i svjedočilo o posljednjim časovima gotovo 
čitavog hererskog plemena, koje je radije oda- 
bralo užasnu smrt u pustinji nego da živi u rop- 
stvu jednog evropskog naroda. 

Nijemci nijesu dugo gospodovali osvojenom 
zemljom, jer su im je u svjetskom ratu preoteli 
Englezi. ‘ PETAR GRGEČ 

Jeronimske knjižice po Dinar 

Danas se svuda mnogo čitaju i šire najrazliči- 
tije brošure o svakakvim aktuelnim pitanjima, za 
koja se svijet zanima. Po odluci hrvatskih biskupa 
počinje sada Jeronimsko Književno Društvo iz- 
davati takve knjižice, koje će se uz jeftinu cijenu 
po 1 dinar širiti u dvadesetak tisuća primjeraka. 
Prva knjižica » KUDA SRLJA ČOVJEČANSTVO ?« 
izlazi ovih dana. Napisao ju je sveučilišni profesor 
dr Stjepan Bakšić. 

Godine 1888. ustanovio je zna- 
meniti njemački fizičar Heinrich 
Hertz, da se zrake, koje izlaze iz 
električnog oscilatora, šire u obli- 
ku valova. Te je bio praktični do- 
kaz onoj staroj teoriji, koju su 
postavili Faraday i Maxwell, da 
električne pojave pokazuju istu 
zakonitost, kao što ih imadu po- 
jave svijetla. Ni najbujnija fanta- 
zija nije v ono vrijeme još pomi- 
šljala na to, da će praktični 
Hertzovi pokusi udariti temelje 
jednom izumu tako velikog zna- 
čenja, kao što je bežična telegra- 
fija i telefoni ja. Na temelju tih 
Hertzovih pokusa započeo je na- 
skoro svoja istraživanja talijan- 
ski fizičar Marconi. Godine 1897. 
prikazao je Marconi na poziv 
Engleza svoj izum između Laver- 
nock — Pointa i otoka Flantholm 
u udaljenosti od 5 km. Tim Mar- 
conijevim pokusima prisustvovao 
jet i prof. Slaby, elektrotehničar 
evropskog imena, koga je pozvao 
engleski ministar pošta. U istoj 
godini premašio je SIaby Marco- 
nijev rezultat od 5 km time, što 
mu je uspjelo sa svojim apara- 
tom premostiti udaljenost od 
21 km. Pokusi, koji su vršeni iz- 
među g. 1897. i 1903., donijeli su 
toliko praktičnih rezultata, te se 
ukazala potreba, da se ti rezultati 
postignuti kod raznih naroda 
usklade. U tu svrhu bila je sazva- 
na prva radio-konferencija u Ber- 
linu. 

Prvu praktičnu primjerni našla 
je radio-telegrafija u rusko- ja- 
panskom ratu g. 1904., gdje je 
služila kao važno sredstvo za 
upravljanje ratnih operacija. — 
Uspjesi u tom ratu još više su po- 
ticali istraživače raznih naroda, te 
od tog časa započinje nagli raz- 
voj radiotelegrafije. Godine 1906. 
primijenjen je prvi put kristalni 
detektor, a malo kasnije telefon- 
ski kondenzator. U to vrijeme 
padaju i prvi uspješni pokusi ra- 
diotelefonije. 

Godine 1906. održana je u Ber- 
linu druga radio-konferencija, na 
kojoj je sudjelovalo 27 držata. 
Nekad ismijani izumitelj Marconi 
i Braun stekli su najodličniju na- 
gradu za zasluge u službi čovje- 
čanstva: Nobelovu nagradu. 


Radio-konferenciji, koja je 
održana godine 1912., pristupili 
su već izaslanici iz 43 razne dr- 
žave. Zanimljivo je, da su u ono 
vrijeme najveće značenje radija 
gledali u službi pomorstva. Već 
tada je uspjelo uhvatiti signale 
njemačke stanice Nauen u Togu 
u Južnoj Africi, t. j. na udaljeost 
od 5.200 km, a u godini 1918. sa- 
gradila je Njemačka u Nauenu 
stanicu, kojoj su signali uhvaćeni 
v udaljenosti od 18.000 km u No- 
voj Zelandiji. 

Dok je stara Evropa vodila 
svjetski rat, dotle su se učenjaci 
Amerike bavili problemom, na 
koji način bi se mogao radio sta- 
viti u službu općem dobru čovje- 
čanstva. Ta nastojanja urodila su 
idejom, da se iz radija stvori 
sredstvo zabave u obliku širenja 
vijesti i glazbe (Englezi to na- 
zivlju »Broadcating«). 

Nakon svjetskog rata u prvo 
vrijeme upotrebljavan je radio ši- 
rom svijeta u svrhu bežičnog br- 
zojava, no naskoro započinje 
upotreba radiotelefonije, i to is- 
prva samo u privredne svrhe. Go- 
dine 1923. započinje nagli razvoj 
radiofonije i u Europi. 

Godine 1924. redom se dižu u 
bogatim evropskim središtima 
radiostanice, ali u tom razvoju 
nismo zaostali ni mi. Već dvije 
godine kasnije, 15. svibnja 1926. 
započela je da radi u srcu Zagre- 
ba na Markovu trgu prva radio- 
stanica na jugoistoku Evrope, te 
je pronijela ime Zagreba i hrvat- 
sku riječ, hrvatsku pjesmu diljem 
naše zemlje, diljem čitave Evro- 
pe. Bečka radiostanica započela 
je godinu dana prije nas s radom, 
a budimpeštanska tek pola godi- 
ne prije. 

Već u prvom početku bio je 
Radio Zagreb svijestan svog ve- 
likog poziva: da bude posredni- 
kom kulturnih vrednota čovje- 
čanstva, da učini te kulturne vri- 
jednote š'j pristupačnijima naj- 
širim slojevima. U tom nastoja- 
nju bila je zagrebačka radiosta- 
nica jednom od prvih, koja se po- 
služila kasnije tako raširenom iz- 
mjenom programa sa inozemnim 
stanicama. Veću proljeću godine 
1927. učestvuje Radio Zagreb u 


proslavama stote godišnjice smrti 
Beethovena te prenosi za svoje 
slušače iz Beča velika djela toga 
glazbenoga genija. Još iste go- 
dine započinju redoviti prenosi 
koncerata Češke Filharmonije iz 
Praga, te je u roku od nekoliko 
godina zagrebačka radiostanica 
prenijela malone sva djela sla- 
venske simfonijske glazbe. U 
narednim godinama postali su 
prenosi najznačajnijih glazbenih 
dogođaja Evrope sve češći. 

Dvije godine iza Zagreba podi- 
gla je g. 1928. radiostanicu i 
Ljubljana, a g. 1929. i Beograd 
Živa izmjena programa između 
Zagreba, Beograda i Ljubljane 
obogatila je programe naših sta- 
nica. 

No rad nije bio ograničen samo 
za stvaranje dostojnog glazbe- 
noga programa, već se proširio i 
na književnost i nauku. Na po- 
dručju književnosti posvetila je 
zagrebačka radiostanica naročitu 
pažnju mlađim književnicima. 
Naučna predavanja bila su u po- 
četku naše radiofonije rijetka, 
tek su kasnije postala sustavna 
i redovita. Danas su predavači ve- 
ćinom sveučilišni profesori i pri- 
znati učenjaci. Predavanja pro- 
težu se na sve grane praktičnog 
života i znanosti, a priređuju se I 
posebne emisije za žene i djecu. 

Zagrebačka radiostanica po- 
svetila je naročitu pažnju dava- 
nju vijesti, da omogući slušačima 
sudjelovanje kod mnogih važnih 
dogođaja našeg javnog života. 
Omogućeno je milijunima slu- 
šača da sudjeluju kod velikih ma- 
nifestacija i priredaba, kod ka- 
kvih je prije mogao da prisu- 
stvuje samo veoma ograničeni 
broj ljudi. 

Danas radio nije više nikakva 
zabava, on je postao kulturna 
potreba čovječanstva, koja pove- 
zuje pojedinca sa čitavim svije- 
tom. 

Radio 

Zagrebačka radiostanica prošlog je 
tjedna između ostalog kulturnog i za- 
bavnog programa iznijela i nekoliko 
dobrih glazbenih priredaba. Među nji- 
ma treba posebice istaknuti 6. II. cl 
20.15 s. koncertno veče Maje Cvilju- 
šac i Vere Truk sa- samim domaćim 
skladateljima (Pustarić, Lho-tka, Ber- 
sa, Papandopulo, Tajčević i Parač); 
7. II. u 21 s. prenos iz Bruxe!!esa bel- 

grijsko evropskog koncerta (Poot, De 
Beck, Leken, Vieuxtemps, Franck); 
9. II. u 21 s. vokalni konce rat Ide Ju- 
ranić i u 21.30 s. koncerat na violon- 
ceNu Viktora Koščica (Couperni, Mas- 
senet, Martini, Schumann). U srijedu 
7. II. u 20.30 sati priređeno je veče 
lirike omiljelog hrvatskog katoličkog 
pjesnika Đure Sudete. 

Spor između kazališta i radija. Za- 
grebačko Narodno Kazalište je u spo- 
ru sa zagrebačkom radio-stanicom, 
pa zato se ne prenosi nijedna opera 
iz kazališta. To je svakako velika kul- 
turna šteta, pa treba željeti, da se taj 
spor što prije izgladi. 

Književnost 

SLOVENSKO IZOANJE 
DEŽELIĆEV« ROMANA* 

Poslije ukrajinskoga prijevoda do- 
čekao je Deželićev roman »Sofiju oda- 
bran i slovenski prijevod. Slovenci su 
se -time barem donekle odužili za pre- 
vođenje Finžgara, Pregelja i drugih 
njihovih pisaca na hrvatski. No i bez 
obzira na bratsku uzajamnost Deže- 
tićev je roman sam svojom umjetnič- 
kom i uopče kulturnom vrijednošću 
zaslužio, da bude preveden na druge 
jezike. Lojze Golobič pogodio je do- 
bar izbor, kada se odlučio za taj pri- 
jevod. Noviji hrvatski katolički pripo- 
vjedači nemaju reprezentativnijega 
djela, koje bi s većim pravom moglo 
iči za tim, da postane sastavnim di- 
jelom prevodilačke književnosti svih 
slavenskih naroda. Zacijelo će i slo- 
venski čitaoci prihvatiti s užitkom 
ovu moderniziranu legendu, u koju je 
uneseno neobično mnogo znanja, pla- 
stike, osjećanja i minuciozne cizelira- 
nosti. Golobičev će prijevod čitati 
obični ljudi gotovo kao original. No 
veliko je pitanje, mogu li prijevodi 
uopće ikada dostići originalnu ljepotu 
boljih djela. Kada stručnjak ispore- 
đuje Golobičev prijevod s Deželiće- 
vim pripovijedanjem, nalazi mnogo 
nedostataka. Ponajprije sama je pro- 
mjena naslova deminutio capitis, osla- 
bfjenje cijeloga djela. »Kraguj« je u 
Đeželićevu romanu tek epizodna slika, 
koja nikako ne može predstavljati 
Čitav sadržaj. Nadalje vidi se u pri- 
jevodu neka prenaglost, koja nije do- 
puštala svagdje adekvatnu pomnji- 
vost U Đeželićevu je romanu sve 
proštudirano: i citati i atributi i le- 
gendarni tempo i scenerijski opisi i 
dijalozi. To nije umotvor generalnog 
maštanja ni slučajnih impresija, već 
naj savjesnijega proučavanja i dubo- 
kog osjećajnog proživljavani a. Sla- 
venski čitalac ne će opažati nekih 
netočnosti prijevoda, kada na pr. 
»zimzelena živica« postane »bršljanova 
seč« ili »promećurni Grk« »razboriti 
Grk« ili »krhki Konstantin« »bolehni 
Konstantin« ili kada rečenica: »Sofija? 
— Tu je riječ izrekao Konstantin-ĆiriA 
zvonkim dječačkim glasićem, a Mili je 
najednom to isto ime zazvučalo u sje- 

* V. Deželić: Kraguj, roman iz 9. 
stoletja, poslovenil Lojze Golobič, za- 
ložila Družba sv. Mohorja, Celje, 
1933., str. 255. 


ćanju dubokim glasom muškoga grla« 
— glasi u slov nskom prijevodu: »So- 
fija? To besedo je Konstantin izgo- 
vori! z zvonkim deškim glasom, a Mi- 
letu je nenadno zazvenelo to ime v 
spominu na debel glas iz moškega 
grla« i t. d. No 1 ada se u čitavom ro- 
manu izostavljaju dosljedno mnogi 
atributi ili se mjesto jedne nijanse 
upotrebljava druga, onda se čitaocu u 
prijevodu ne daje ono, što bi on imao 
u originalu. Nije svejedno ako pisac 
kaže: »gospođe majke«, a prevodilac 
samo »matere«, ili ako Milo naziva 
svoga gospodara Ćirila: »časni moj 
gospodar«, a u prijevodu čitamo sa- 
mo: »moj gospodar«, ili- u originalu: 
»u strašnoj latnoj vrevi«, a u prije- 
vodu: »v strašnem vrenju« Ltd. Pose- 
ban kolorit daju Đeželićevu romanu 
citirane pjesme. Helenski je svijet ka- 
rakteriziran Homerovim heksametrom 
i slobodnijim strofama srednjovjekov- 
ne bizantinske himne i recitacije, Sla- 
veni su karakterizirani stihovima bu- 
garštice, junačke novije pjesme, tu- 
žaljke i poskočnice, a kod Rimljana 
slušamo ritmiku gregorijanskoga ko- 
rala. Prevodilac je gotovo sve pjesme 
(koje su vrlo brojne) preveo bez rit- 
ma. Šta više, nije se potrudio ni da 
Homera reproducira u heksametru. 
Da je time snaga i ljepota originala 
znatno oslabljena, dovoljno ćemo se 
uvjeriti iz jednoga primjera. U origi- 
nalu čitamo ovu tužaljku: 

»Kuku meni, kuku nama, 

naš putniče! 

Naš javore, naš sabore, 

mudra glavo! 

Kud putuješ naša diko, 

sveta sliko? 

Zar ćeš sklopit svoje oči, 

svete moći? 

Tvoje grlo zar umrlo, 

duhovniče? 

Naša crkvo, apostole, 

naš anđele!« 

U prijevodu je ta tužaljka dobila 
ovaj oblik: 

»Joj meni, joj nam, naš potnik! 

Naš javor, naš zbor, modra glava! 

Kam romaš, naš ponos, sveta podoba? 
Mar boš zaprl svoje oči, svete kosti? 
Mar bo umrlo tvoje grlo, duhovnik? 
Naša cerkev, naš apostol, naš angel!« 

Pogrešaka u prijevodu imade vrlo 
mnogo. Bit će da je to zato, jer je 
prevodilac vrlo brzo vršio svoj posao. 
Ali unatoč tomu Deželićev je roman i 
u ovom ruhu izašao tako lijep, da će 
vršiti svoju misiju i među Slovencima 
ne samo u propagiranju ćirilometodi- 
jevske misli, nego i u obogaćivanju 
beletrističkih forma. P. G. 


PUTOVANJE U BUENOS AIRES 

na međunarodni euharistijski kongres. 
Odlazak 20. rujna, a povratak 7. stu- 
denoga ove godine. Upute daje Jero- 
nimski Putnički Odbor, Zagreb, Trg 
Kralja Tomislava 21. 


^VCa$u’fJu> ptep/eds 

Časopisi 

NAŠ VRT, revija za kulturu vrta i 
za sveukupno vrtlarstvo, izdaje Horti- 
kulturno društvo u Zagrebu, uređuje 
Stjepan Pirnat, izlazi dvomjesečno, 
pretplata 80 Din na godinu. Godina L, 
svezak 1 — 2. — Već vrlo ukusna na- 
slovna stranica izrađena u bojama ođ 
V. Kirina svraća pažnju na ovaj novi 
časopis namijenjen onima, koji vole 
vrt i cvijeće. U ovom broju čitamo tu 
o vrtu kraljevskog dvorca u Zagrebu, 
o vrtu kao dijelu našeg doma (Zora 
Klas), o sobnom cvijetu primuli (Ći- 
ril Jeglić), o kaktejama u domu (Ma- 
ry Triner), o izboru među vrstama 
ruža (Janko Jelačić), o cvjećarstvu u 
Dalmaciji (R. Wettstein) ltd. List je 
tiskan na finom papiru kao salonska 
revija. Ljubitelji cvijeća će rado za 
njim posezati. 

NARODNA STARINA, časopis za 
povijest i etnog-aflju, urednik dr Jo- 
sip Matasović, svezak 27., izašla je 
s lijepim sadržajem, koji nas upoznaje 
sa slavenskom botaničkom mitologi- 
jom (dr P. Bulat), sa starim hrvatskim 
oružjem (M. Praunsperger). sa gusla- 
ma i lijericama na Mljetu (dr B. Gu- 
šić), a čitamo tu i o Visočkim Ciga- 
nima (dr M. S. Filipović), o riječkim 
danima Frana Kureka (M. Breyer) itđ. 
Pređašnje sveske ovog uglednog ča- 
sopisa dobivaju se uz polovičnu cije- 
nu 1 na otplatu. (Uprava »Narodne 
Starine«, Zagreb 6., p. pret. 14.). 

»HRVATSKA PROSVJETA« svojom 
tradicijom i solidnošću ističe se nad 
svim ostalim hrvatskim književnim re- 
vijama. Svaki njezin broj znači jedan 
novi dragocjeni doprinos našoj kul- 
turi. Već radi samih prikaza našeg 
najboljeg kritika i odličnog poznava- 
telja domaćih i stranih suvremenih 
književnih gibanja morao bi je pri- 
mati i čitati svaki prosvijetljeni inte- 
lektualac. Oko uređivanja »H. P.« bri- 
ne se pored dra Lj. Marakovića i po- 
znati naš pisac i kulturni radnik prof. 
Petar Grgeč i marljivi naš filozof dr 
Hijacint Bošković. U svakom broju 
uz beletristične stvari nalazimo soli- 
dne rasprave iz najrazličitijih podru- 
čja, a posebnu pažnju svraća na sebe 
feuilleton, koji prati sve značajnije 
pojave na našem kulturnom poprištu. 
»Hrvatska Prosvjeta« stoji godišnje 
samo 100 dinara. 

Kazalište 

Komedija »Kako se osvajaju žene« 

prikazana je prvi put u Zagrebu 18. si- 
ječnja. Napisao ju je De Tis (Tito 
Strozzi), koji ju je i režirao i igrao 
glavnu ulogu Charma, osvajača žena. 
Sam naslov komedije odaje suštinu 
njezina sadržaja. Charm se za novac 
stavio u službu profesora Stena, ko- 
jemu će u naučne svrhe pokazati taj- 
nu svoje donhuanštine te u pet slika 
osvojiti šest različitih tipova žena: 
naivnu, blaziranu, duševnu, priprostu, 
ružnu i; temperamentnu, što mu da- 
kako i uspijeva. Njegova je tajna u 
tome, što on intuitivno i vrlo brzo 
napipa ideal svake žene te za kratko 
vrijeme taj ideal manifestira u sebi. 
Mijenja se kao kameleon: za naivnu 

je romantički agresivan, za blaziranu 
ledeni apstinent, za priprostu pri- 
prost... za svaku ono, što ona sama 
želi i traži od muškarca. Komični pri- 
zori nastaju uslijed Gharmova sluge 
Rela (August Cilić), koji hoće da imi- 
tira svoga gospodara i njegove me- 
tode osvajanja krivo primjenjuje. A 
komici pomaže i prof. Sten sa svojom 
ženom »Duševnom«. Auktor se poka- 
zao vješt pozornici te je znao izvući 
dobre efekte sa svojom režijom, no 
sadržaj bi mogao da bude predmet 
opsežne diskusije i polemike, pogo- 
tovu sa stanovišta etičkog. Neke su 
mu figure, uzasve što im je dao imena 
ženskih »tipova«, pojedinačno umjet- 
nički žive, iako ne uvijek uvjerljive 
s obzirom na razvoj i slijed svih do- 
gođaja kao cjeline. L. P. 

Komedija »Obitelj«. U Varšavi je 
nedavno iznesena komedija »Obitelj«, 
koju je napisao Anton Slominski. U 
njoj je prikazano, kako se svjetski do- 
gađaji odrazuju u životu jedne polj- 
ske obitelji 

Smetanina opera »Libuša« izvedena 
je koncem listopada i početkom stu- 
denoga u Zagrebu tri puta. Iza treće 
izvedbe umro je baritonista Bukšeg, 
koji je pjevao ulogu kneza Pfemysla. 
Tek 22. siječnja bila je četvrta iz- 
vedba, u kojoj je Premyslovu ulogu 
pjevao baritonista Pajo Grba. 

Film 

Prva hrvatska opereta u zvučnom 
filmu. Opereta »Mala Floramy« od 
Splićanina Ive Tijardovića bit će u 
Pragu tonfilmski snimljena. Taj ton- 
film imao bi do konca svibnja biti 
gotov. Dobro je, da u mnoštvu nje- 
mačkih tonfilmskih opereta jedamput 
ćujemo i jednu hrvatsku. 

Film o čarapama. Velika češka tvor- 
nica cipela Bata raspisala je natječaj 
za scenarij filma, u kojem bi glavnu 
ulogu imale čarape. Javilo se 57 na- 
tjecatelja, od kojih je nagrađeno 7 
nagradama između 250 do 500 čeho- 
slovačkih kruna. Batinom poduzeću 
ima da to bude propagandistički film. 

»Inga i miljuni«, njemački tonfilm, 
davao se u zagrebačkom kinu Luxor 
baš u vrijeme, kad su novine donosile 
pune stranice o poznatoj Staviskije- 
voj aferi u Francuskoj. U sadržaju 
se filma radi O' sličnoj aferi jednoga 
bankara, čije »manipulacije« otkriva 
njegova tajnica. U glavnim ulogama 
glume Brigita Helm i P. Wegener. 

Pregled dogođaja 

25. s i j e č n j a. — Srškićeva vlada da- 
la ostavku. 

26. Francuska odbija engleski pred- 
log, da se spor između Austrije i 
Njemačke riješi u okviru četvor- 
noga sporazuma, Francuska nasu. 
prot stoji na stanovištu, da to pi- 
tanje spada pred Ligu Naroda. 

27. Chautempsova vlada u Francuskoj 
predala ostavku pod pritiskom sve 
većeg uzbuđenja javnosti radi Sta- 
viskijeve afere. 

28. Imenovana Uzunovićeva vlada. 
(Uzunović je bio predsjednik vla- 
de 1926. i 1927. godine.) 

29. Češka katolička radnička strukov- 
na organizacija izjavljuje se pro- 


tiv korporativnog uređenja države 
ostajući čvrsto uz sadašnje demo- 
kratsko uređenje čehoslovačke, 
samo traži uvedenje gospodar- 
skog parlamenta. 

30. Novu francusku vladu sastavio 
Daladier. Navršila se godišnjica 
Hitlerove vlade u Njemačkoj, te 
je održana svečana sjednica nje- 
mačkog parlamenta, na kojoj je 
Hitler dao protumonarhističke iz- 
jave i na kojoj su hitlerovci stvo- 
rili zakon o ukidanju posebnih sa- 
bora za pojedine pokrajine, čime 
je njemački federalizam konačno 
pokopan. 


ZAGREBAČKA KINA 

u ovom tjednu: 

L u x o r: »Kralj arene«. 

C a p i t o 1: »Pjesma sunca«. 

Olimp: 8. — 1 1 . »Vjerenik bez isku- 

stva« (Kamilo Horn). 

12. — 14. »Slobodno srce«. 



anflovin 


Vašem djetetu zavidjaju 

njezine drugarice i drugovi u 
školi, jer i ako ie najmladje 
znade već, da Panilavin pastile 
zaštićuju od svake naklade. Baš 
djecu bi trebalo čuvati od ne- 
potrebnih oboljenja. Dajte im 
prije polaska u školu 


Panflavin pastile. 



Ogla« regisfcr. pod S. Br. 21781 od 29. XI. 1933. 


Športski pregl ed 

Najveći dogodaj ovogodišnje zim- 
ske športske sezone bilo je otvorenje 
skakaonice 28. siječnja u Mrkoplju 
(Gorski kotar) u okviru skijaških 
utakmica za prvenstvo. Prvi skok iz- 
veo je Norvežanin Jahr. Natjecatelji 
iz Zagreba su se ovog puta prilično 
dobro istakli (Žingerlin, Kožuh, Jur* 
čić, Kalda, Mr. Piaunsperger Boris, 
Schwarc Jelica, Esapović Zorka), te 
je na 17 kim bio prvi Žingerlin Ru- 
dolf (Marathon Zagreb). Tjedan dana 
prije održane su na istom mjestu uta- 
kmice, na kojima su pobijedili sami 
Delničani, a od Zagrepčana je i sam 
Žingerlin zatajio. 

Prve utakmice hokeja na ledu odr- 
žane su 28. siječnja na klizalištu »a 
Miramarskoj cesti. Rezultati: Mara- 
tlhon — Concordija 4:1 (2:0), Concor* 
dija — ZKDM 7:0. Igralo se 2X15 mi- 
nuta mjesto propisanih 3 puta. 

U nogometu je Zagreb pobijedio 
Graz sa 5:1 (1:0). Najbolji je uz 
Hiigla bio Živković Aca (Građanski), 
koji je i zabio 2 gola. B. S. 

Jeli vam poznato? 

1. U kojem svome djelu Juraj Kri- 
žanić piše naslov mjesta svoga ro- 
đenja? 

2. Ukrajina je u XVII. stoljeću bila 
krvavo poprište građanskog rata. Koji 
se znameniti Hrvat umiješao u tu bor- 
bu i što je savjetovao Ukrajince? 

3. Koji je Hrvat nazivao neki slaven- 
ski narod Cirkazima? Koji je to sla- 
venski narod tako nazvao? 

4. Koliko je duga rijeka Sava? 

5. Na koliko se mjesta zaustavljao 
»Graf Zeppelin« na putu oko svijeta u 
kolovozu 1929.? 

6. Tko je sagradio prvi veliki aero- 
plan? I što znači njegovo ime. 

7. Koji je brod u ljetu 1933. osvojio 
»plavu vrpcu«? 

ODGOVORI IZ 4. BROJA 

1. Sveti je Vlaho (Blaž) zaštitnik 
starog hrvatskog grada Dubrovnika. 

2. Sveti je Vlaho rodom Armenac. 
Rodio se u gradu Sebastu oko polo- 
vice III. stoljeća, a umro j*e oko 320. 
ka obiskup rodnog grada. 

3. Početak je štovanja svetoga Vla- 
ha u Dubrovniku zavijen u veo po- 
božne priče. Svetac je po njoj 942. 
oslobodio Dubrovnik od prijevarnog 
zauzeća sa strane Mlečića. 

4. Pobožna je priča, što govori, ka- 
ko je Dubrovnik stekao nebesku za- 
štitu svetoga Vlaha, vezana za povi- 
jesno lice, svećenika Stojka. Njega je 
Svetac bio odredio, da javi knezu i 
vijeću njegovu poruku, da ga uzmu 
za svoga nebeskog zaštitnika. 

5. Svećenik je Stojko, na temelju 
pisanja dubrovačkih povjesničara, bio 
rođak hrvatskog kralja Stjepana Mi- 
roslava. Od 948. upravljaše zadužbi- 
nom hrvatskog kralja Stjepana Miro- 
slava ii žene mu kraljice Margarite, 
crkvom svetog Stjepana u Dubrov- 
niku, što ju podigoše kraljevski su- 
pruzi, kada 948. pohodiše Dubrovnik. 

6. Hrvatski pjesnik Ivo Vojnović na- 
pisao je djelce »Čudo svetoga Vlaha«. 

7. »Čudo svetoga Vlaha« uglazbio 
je poljski glazbenik L. M. Rogowski. 

BILJKE S GOLEMIM LIŠĆEM 


Naše trajne biljke i listopadno drveće izgubi 
za vrijeme zime svoje lišće, pa kažemo, da je lišće 
opalo i da se biljke preko zime odmaraju, otpo- 
ćivaju. Time je jasno rečeno, da biljke rade i 
žive, dok je zeleno lišće na njima, a odmaraju se, 
kad ono opane. Cim nekoj biljci za ljeta skinemo 
sve lišće, ona će sigurno uginuti, isto kao što bi 
sigurno uginula, kada bi joj otkinuli korijenje. 
Korijen dobavlja biljci iz zemlje hranu, a list 
hranu prerađuje, pa ni bez korijena ni bez lišća 
biljka ne može biti, kao što ni čovjek ne može 
biti bez kakvog glavnog organa. 

Prema potrebama svake biljke i zemljištu, na 
kome ona raste, i listovi će biti razne veličine. Ima 
biljaka sa vrlo velikim listovima. Najpoznatiji je 
ogromni list vodene biljke, srodne našim lopo- 
čima, koja se naučno zove V i c t o r i a r e g : a. 
Ta biljka raste u južnoameričkoj rijeci Ama- 
zonki, a listovi joj imaju promjer od dva i p6 
metra. Rub se lista uzdiže s krajeva tako, da na- 
liči na kakvu zdjelu, te na gornju stranu ne može 
doći voda. Na donjoj strani lista nalazi se veliki 
broj mjehurastih spremišta zraka, koja čine, da 
se list drži na površini vode i da može na sebi no- 
siti dugo vremena teret težak i preko jedne me- 
tričke cente. 

Listovi banane, koja sada raste u svim 
tropskim krajevima, dugi su 4 do 6 metara, a 
široki preko jednoga metra. Listovi su poredani 
u pršljenu naokolo, te čine prividnu stabljiku 
svojim starijim rukavcima. Na vrhu je lišće, a 
ispod njega se kao ispod kakve krošnje razvijaju 
cvjetovi i plodovi. Ti su veliki listovi na rubu 
obično jako rascjepkani, jer nemaju onako tvr- 
doga ruba kao kukuruzni listovi. No usprkos toga 
urođenici njima pokrivaju svoje kolibe, upotre- 
bljavaju ih kao papir za zamatanje, kao stol i 
stolnjak, kao kišobran i u različite praktičke 
svrhe. 

Među p a o m a m a raste na otoku Javi t. zv. 
sarib. Njegovo deblo dosegne visinu od 30 m, a 
lepezasti listovi su do 6 m dugi i do 4 m široki. 
Osim upotrebe u razne potrebe praktičnoga ži- 
vota na tim listovima i pišu, pa na otoku Cejlonu 
imaju čitave knjižnice ispisane na listovima pa- 
ome sarib. 

Listovi meksičke agave, koja i kod nas u 
nekim krajevima Dalmacije uspijeva, veoma su 
debeli, mesnati, 2 metra dugi i do 15 kg teški. 
Prevučeni su tako zvanim biljnim voskom, koji 


ih štiti od prejakog isparivanja. U vremenu od 
40 do 60 godina istjera u biljke do 15 m visoka 
i vitka stabljika sa cvijetom. Nakon što plodovi 
dozru, biljka ugine. U Meksiku dobivaju iz soka 
te biljke vino nazvano pulkve, i to od jedne biljke 
do 20 hektolitara. Vino se dobiva tako, da se 
stabljika u stanovito vrijeme odreže, pa hvataju 
sok, koji curi, te iz njega na poseban način pri- 
ređuju vino. 

Na Havajskom otočju, koje je danas postalo 
slavno radi svojih gitara, raste jedna vrsta p a- 
prati, kojoj su lepezasti listovi dugi 12 do 16 
metara. 

Takvih slučajeva biljski s golemim lišćem ima 
mnogo, a ovdje su spomenute samo najzanimlji- 
vije. Priroda nas iznenađuje na svakom koraku 
svojim djelima: nekima se divimo zbog njihove 
neobične građe, nekima zbog njihove pravilnosti, 
a nekima zbog njihove veličine ... T. K. 

HRVATSKI SPOMEN -DAH! 

27. siječnj a: 1399. darovao je kralj Sigismund Krapinu 
Hermanu II. Celjskomu i otada su Celjski gospodari Kra- 
pine sve do 1456. U Krapini se vjenčao kralj Sigismund 
sa Barbarom Celjskom (1405.). — 1864. rodio se u Osijeku 
slikar Bela Čikoš-Sessia. — igić. umro je u Zagrebu 
hrvatski romanopisac Ferdo Becit. 

28. siječnj a: 1681. dao general Rabata u Senju na nečo- 
vječni način pogubiti uskočke vode. — 1831. rodio se u 
Podgori Makarskoj prosvjetitelj Dalmacije don Milio Pa- 

vlinović. — ign. umro u Sarajevu Srijemac iz Lačarka 
kraj Mitrovice Adalbert Kuzmanov'tć, uvaženi pisac hrvat- 
ski, od kojega je poznata komedija s > Republika u Maga- 
ralevcuc (igo8.). 

2q. sij eč nj a: 1573. digla se po Hrvatskoj, Štajerskoj, Ko- 
ruškoj i* Kranjskoj seljačka vojska Mati je Gupca na 
noge za seijamm bunu. Znak poziva na bunu bilo je pi- 
jetlovo penj0^. znak članstva seljačkog saveza zimzelen. 
Da je moralo doći do bune, među ostalim svjedoči pismo 
nadbiskupa Antonija Vrančića od 23. veljače 1573. kralju 
Maksimilijanu, u kojem kralju piše, da gospoda postupaju 
bolje s marvom negoli s podanicima. Međutim sakupljena 
jezgra vojske seljačke dne 2g. siječnja potučena je kod 
Stubice dne g. veljače , zbog zime, lošeg oružja i discipline. 
— 1814. Dubrovnik se predaje pod vlast Austrije. — igli. 
dr. Antun Bauer postao nadbiskup zagrebačke. 

30. siječnja : 1674. umro je u Velikoj kod Požege beograd- 
ski i smederevački biskup fra Matija Benlić, koji je mnogo 
stradao od Turaka. — 1840. htjela ugarska vojska grad 
Osijek pretvoriti u pepeo. — 1868. hrvatski sabor u Za- 
grebu izabrao kraljevinsku deputaciju za sklapanje zlo- 
glasne nagodbe među Hrvatskom i Ugarskom. 

31. siječnj a: 1587. umro u Beču ban hrvatski i nadbiskup 
kaločki Juraj grof Drasković. — 1808. Napoleon ukinuo 
dubrovačku republiku. — Zabilježio IVAN MEDVED. 


DOMAĆICE 

kupujte potrebitu sta- 
klarsku i porculan- 
sku robu u staklani 

R. FAS2LRIĆ 
Ilica 5 ZAGREB Ilica 5 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vađača : 

FILIP BAUM, ZAGREB 

Tel. 83-60 1.Dežmanal (Prolaz Tusiianac) 


luiiiimiiiiiisiniimiiitiiiiiiiiiiiiiiiiiiiiiif 

SVAKO DOBRO DJETE TREBA DA 
PRIMA HAJLJEPŠI DJEČJI ČASOPIS 
„MALU MLADOST« 
Pretplata na cijelu god. samo 10 Din 
.,Mala Mladost “ donosi mnogo lijepih 
slika t priča, pjesmica , zagonetaka i 
druge pouke i zabave 

ŽENA I POLICIJA 

Feministički je pokret tražio izje- 
dnačenje žene s muškarcem u svim 
pravima i dužnostima. No biJo je mno- 
go rasprava u pitanju, da li bi žena 
mogla preuzeti i policijsku službu, te 
kakva bi bila njezina posebna uloga u 
toj službi. O tom se pitanju još ii da- 
nas mnogo govori na feminističkim 
kongresima, no danas se već može 
mnogo konkretnije o tome raspra- 
vljati, jer su za nama duge godine 
iskustva. Naime već postoji u mnogim 
zemljama ženska policija, iako s raz- 
ličitim zadatkom i s različitom orga- 
nizacijom. Žensku policiju nalazimo u 
Engleskoj, Njemačkoj, Austriji, Čeho- 
slovačkoj, Danskoj, Finskoj, Holandiji, 
Madžarskoj, Norveškoj, Švedskoj i 
Poljskoj te pored toga i izvan Evrope 
u Egiptu, Braziliji, Sjedinjenim Ame- 
ričkim Državama, Mehiku, Australiji 
i Japanu. U nekim zemljama ženska 
policija ima službu samo za specijalne 
slučajeve i u posebnim rej onima, dok 
je u nekima izjednačena posve s mu- 
škom policijom ili organizovana para- 
lelno i analogno s njom. U Engleskoj 
na pr. policajka ne smije biti udata 
ili mora biti udovica, treba da ima od 
22 do 45 godina i visoka najmanje 
metar i šezdeset centimetara. Druge 
zemlje imaju druge propise, jer po- 
stavljaju i drugi zadatak t. zv. žen- 
skoj policiji. Teoretski se napredne 
žene uglavnom slažu o ulozi žene u 
policijskoj službi. Ženska policija tre- 
ba paralelno s muškom da surađuje na 
istraživanju krivičn'h prestupaka i u 
nastojanju, da se ti prestupci onemo- 
guće i predusretnu: kad zlodjela vrši i 
muški r ženski rod, potrebno je za- 
stalno i da oba spola učestvuju u su- 
zbijanju tih zlodjela. No pored toga 
ženskoj se policiji postavlja u dužnost 
i posebni socijalni zadatak: ima mno- 


go žalosnih slučajeva zapuštene i za- 
nemarene djece, napose malodobnih 
djevojčica, koje provode dane bez iči- 
je kontrole po barovima, ulicama, ka- 
vanama i podrumima, ima mnogo tra- 
gičnih momenata, koji neiskusne dje- 
vojke različitih staleža bacaju na dno 
života i čine od njih bića nesposobna 
za koristan život i štetna za društvenu 
zajednicu. Zato bi prvi zadatak ženske 
policije imao biti socijalnoga karak- 
tera upravo na tom polju. To bi bila 
više služba s preventivnim mjerama i 
potom bi se u biti svojoj razlikovala 
od obične policijske službe, koja je 
na koncu konca represivna. A tim bi 
se putem učinilo mnogo više koristi i 
pojedincima i zajednici. Tako shva- 
ćena ženska policija ne ide dakle za 
tim, da zauzme mjesto muške policije, 
nego da upotpuni njezinu djelatnost. 
Stoga se mnoge francuske feminist- 
kinje i socijalne radnice, koje uviđaju 
mogućnost blagotvornog rada ženske 
policije, i tuže, da ona još nije uve- 
dena i u njihovoj naprednoj zemlji. 
Moramo li i mi zajedno s njima da 
želimo isto to i kod nas, bar u našim 
većim gradovima? L. L. 

Majka i dijete 

Previše hranjeno dojenče. Svaka 
majka želi, da joj dojenče bude što 
punačkije, što deblje, pa nastoji da ga 
što više hrani. Čim dijete zaplače, mi- 
sli, da je gladno, pa ga nadoj i ili mu 
daje iz bočice mlijeka. Ne valja to. 
Takvo dijete postaje mali proždrljivac, 
ali doskora se i na njegovu zdravlju 
pojave štetne posljedice: dijete počne 
slabiti i gubiti svježu boju, neraspo- 
loženo je, često ga boli trbuh, muče 
ga vjetrovi, mnogo plače, a katkad i 
povrača. Kod djeteta, koje majka doji, 
nastupe proljevi, stolica je zelena i 
»sluzava, a kod djeteta, koje se hrani 


mlijekom iz bočice, stolica je suha i 
gotovo sive boje. Takvo dijete se 
mnogo znoji, osobito na zatiljku, po- 
stane rahitično, dobiva katkad grčeve, 
a po koži mu se pojavljuju osipi i čt- 
revi. Težina mu Čas raste, čas pada, 
a uhvati li takvo dijete kakva bolest, 
može lako i životom da strada, jer 
mu je od prehranjenosti organizam 
postao neotporan. Sve to pokazuje, 
kako dojenče ne valja previše hraniti, 
nego se treba strogo držati pravila, 
da dobiva hranu samo svaka tri sata, 
ukupno šest puta dnevno, a u drugoj 
polovici prve godine svaka tri i po ili 
četiri sata, ukupno pet puta dnevno. 

Dr M. R. 

Jelovnik 

Ruska jaja pečena kao odresci. Tvr- 
do kuhana jaja razreži popola. Žu- 
manjke pomiješaj sa sardelicama, pro- 
gnječi i napuni tim one polovice jaja. 
Zatim ih umotaj u mrvice, kako se to 
kod odrezaka čini, pa ih peci u vre- 
loj masti (ili maslacu). Jedu se sa va- 
rivom od špinata ili sa salatom. 

Riža s graškom (rizi-bizi). Pirjani 
Yk kg riže na masti sa malo luka. 
K tomu dodaj % kg graška iz kon- 
zerve. Metni i malo maslaca te složi 
u oblik poput vijenca. Iskreni zatim na 
zdjeli i nareži u sredinu suhi kuhani 
svinjski kare. Nosi na stol k tomu ovaj 
umak od vina: Prži u šerpi 5 dkg 
šečera, dok ne po rumeni. U to metni 
5 dkg maslaca, 1 do 2 žlice brašna, 
zalij vinom (svejedno, da li crnim ili 
bijelim), dodaj malo soka od limuna i 
malo šećera, te dobro kuhaj i miješaj, 
dok taj umak ne postane proziran. 

Palačinke sa špinatom i mozgom. 
Peci tanke palačinke. Polovicu tih pe- 
čenih palačinka puni dobro priređenim 
(kuhanim) špinatom, a drugu polo- 
vicu pirjanjenim moždanima. Savij ih, 
odreži krajeve, zatim prereži po polo- 
vici, da budu kao jastučići. Umotaj 
u razmočeno jaje i mrvice. Prži u vre- 
loj masti. Složi to lijepo visoko na 
okruglu zdjelu i nosi na stol s ovim 
umakom: U kotlić metni pol žlice 
brašna, 1 cijelo jaje i 2 žumanjka, 2 
deci kiselog vrhnja i komadić masla- 
ca, pa to na pari tuci, dok ne zgusne. 
Kad je gotovo, dodaj soli i sok od po- 
lovice limuna. 

Pokladnice. Uspi u zdjelu pol kg 
brašna i metni 6 žumanjaka, jedan ođ 
drugog razdaleko. Posebno uzmi 3 de- 
ci mlijeka: u 2 deci mlijeka metni 
7 dkg maslaca, 5 dkg šećera i malo 
soli, a u onaj treći decilitar mlakog 
mlijeka 2 dkg germe i malo šećera. 
Kad kvasac uskisne, metni u nj malo 
brašna. Najprije pomiješaj u brašno 
ono mlijeko s maslacem, a onda mli- 
jeko s germom. Sve skupa smiješaj i 
tuci te pusti, da se digne. Zatim iskre- 
ni na dasku, izbodi. pokladnice i iskre- 
ni ih naopako na drugu dasku. Pokrij 
ih i pusti, da se dobro dignu. Priredi 
vrelu mast te u nju stavi opet iskre- 
nute pokladnice i peci. Pečene izvadi 
i poslaži na tanku bugačicu. Kad ih 
nosiš na stol, poslaži ih na zdjelu i 
pospi šećerom sa cimtom. Ponudi ih 
sa pekmezom od kajsija ili od malina. 



Za?fuf>8tvo: »fUGEFA« k. d.. Zagreb. Gafcva 32. Oglas registr. pod S Br. 437 od 10. I. 1934. 

Kućanstvo 

DESET ZAPOVIJEDI ZA 
DOMAtiCU 

1. Imaj na umu, da nisi samo doma- 
ćica, nego i žena i majka. 

2. Neka tvoja haljina i u kuhinji bu- 
de uvijek lijepa, čista i besprikorna. 

3l Ako hoćeš da razborito razviješ 
intenzivnost svoga rađa, moraš više 
puta preko dana načiniti kraće i du- 
lje stanke u rada. 

4. Dobra razdioba rada je tvoj naj- 
bolji pomagač. 

5. Pridonosi svom kućanstvu nesa- 
mo čistoću i red, nego i dobro ras- 
položenje. Ljubazan smiješak prema 
svakom stvara čudesa. 

6. Uzorna domaćica mora biti uzor- 
na i u gostoljubivosti, kada je to po- 
trebno. 

7. Ne usredotočuj svoje nastojanje 
samo oko dobrih kuhinjskih recepata, 
nego posvećuj pažnju i duševnim 
stvarima, kao što su knjige, glazba, 
koncerti, kazalište, predavanja, koliko 
to dopuštaju novčane prilike. I u naj- 
težim novčanim prilikama uvijek se 
nađe i mora naći nešto i za duševnu 
razonodu. 

8. Uz slušanje radija ide mnogi du- 
gočasni posao bolje i lakše od ruke. 

9. Znaj, da i u kućanstvu mnogošta 
uspijeva više, ako radiš sa strpljivošću 
i razumom, nego ako hoćeš nešto po- 
stići silom. 

10. Ne zaboravi, da tvoj dom treba 
prema engleskoj poslovici da bude i 
tvoja tvrđa, to jest da je udesiš više 
za sebe, nego za goste. 

Požutjelo rublje u zimi će pobijeliti, 
ako u vodu s plavilom dodamo (na 
1 škaf vode 1 žlicu) ove smese: u 3 
dijela jakog čistog alkohola rastopi 
1 dio terpentinova ulja, pa te smjese 
po 1 žlicu metni u vodu s plavilom. 

Mastan šešir čisti ovako: Ugrij ra- 
žene ili pšenične mekinje i ribaj nji- 
ma masna mjesta na šeširu. Mekinje 
će primiti na sebe masnoću. Zatim 
stresi mekinje sa šešira. Bit će kao 
nov. Is'to tako se lijepo može očistiti 
krzno. 

Prije nego počneš plesti čarape, 

treba vunu da iskuhaš, da se poslije 
ne bi stezala. Metni je u toplu vodu 
s malo sapuna, iskuhaj je, pa zatim 
objesi iznad štednjaka ili peći, da se 
osuši. Istom tada pleti od takve vune 
čarape. 

Uništavanje imele. Imela je biljka 
nametnica na drveću naših šuma, ali 
se nalazi i na našim starijim jabu- 
kama i kruškama. Nju treba radikalno 
uništiti. Zimsko je vrijeme najpodes- 
nijc za tu rabotu, jer se tada i naj- 
manji njezin dio lako zapaža. Boje je 
zeleno-žute s puno malih grančica, 
uskim lišćem i bijelim bobicama. Ta 
nametnica živi na račun drveta, na ko- 
me raste, jer iz njeg siše sok. Stoga 
je morama izrezati skupa s korijenjem 
i spaliti, a ranjena mjesta zamazati 
smjesom balege i ilovače, ili cjepilnim 
voskom. 




Čuvanje voća preko zime. Voće se 
čuva ili u podrumu, ili u komori, u 
kojoj se ne može smrznuti. Voće treba 
pregledavati nedjeljno jedamput ili 
dvaput te otstraniti natrule komade. 
Za jelo ili prodaju odabire se samo 
ono voće, koje je potpuno dozrelo u 
tom prostoru. Radi lakšega pregleda 
treba voće složiti po vrstama. Fino 
stolno voće mora se umotati u papir, 
jer mu inače lako naškodi svijetlo. U 
toploj a suhoj prostoriji voće sazri- 
jeva prebrzo, te uslijed toga brzo u ve- 
ne. Za to moramo, a osobito s početka 
dnevno za lijepa vremena zračiti pro- 
storije, u kojima je spremljeno voće 
za prezimljenjc. Toplina ne smije pre- 
laziti -f 8* Ć, ali ne smije ni pasti 
ispod -f 2° C. I. S. 

Sa sviju strana 

Ženidba iračkoga kralja. Mladi kralj 
Iraka, države u Maloj Aziji, koji je tek 
nekoliko mjeseci iza smrti svog oca 
na prijestolju, vjenčao se 25. siječnja 
mladom princesom Aliye. Nakon svad- 
benih ceremonija otišla je mlada kra- 
ljica iz kuće svog oca u kraljev dvor. 

U Evropi žene imadu većinu za 
3,400.000, jer ih toliko ima više od 
muškaraca. Najveći višak žen& ima u 
švicarskoj, Francuskoj, Belgiji, En- 
gleskoj, Norveškoj i Madžarskoj. 

Kako od zapuštene djece odgojiti 
valjane ljude, hoće da prikaže ruski 
film »Put u život«. Zapuštenih preko 
tisuću djece, kojima su ideal vodka, 
cigareta i djevojke i koja živu od kra- 
đe, zatjeraju u neki zavod, gdje ih 
nekom boljševičkom metodom skup- 
nog odgoja dovode na put, da postanu 
čestiti ljudi. — Film sadržajno nema 
mnogo uvjerljivosti, tehnički je dobar. 

Ručni rad 

TOPLE PAPUŽE 

Papuče počnemo kvačkati na prsti- 
ma. Najprije učinimo mali prstenak 
od 3 — 4 očice i u njemu 6 niskih stfP 
pića, u slijedećem redu stavimo u 
svaki stupić 2, tako da dobijemo 12 
stupića, zatim opet 2 stupica, u svaki, 
a na svršetku trećega reda, 3 stupića 
u jedan (si. (I.). Tako radimo u 6 re- 
dova i ne hvatamo čitavu očicu prija- 
šnjega stupića nego samo nutarnji dio 
(SI. II.). Nastavimo bez dodavanja, a 
kad je dugačko 8 cm, ostavimo na sre- 
dini 6 cm, a onda radimo 
visoke stupiće tamo i na- 
trag (SI. III.) u duljini od 
8 — 9 cm i završimo. Zatim 
na lančiću od 5 očica ra- 
dimo 5 niskih stupića u du- 
ljini od 20 cm. Rupicu za 
puce učinimo tako, da na- 
kvačkamo jednu očicu i pre- 
skočimo jedan stupić, zatim 
učinimo još 2 reda i završi- 
mo. Ovu pruju prišijemo na 
gotovu papuču, čije smo di- 
jelove također straga sa- 
šili, a cko svega kvačkamo 
opet vunom ili' svilom niske 
stupiće. Krugove za ukras 
možemo raditi svilom ili 
vunom u drugoj boji. I. K. 

Problem broj 5 



Mat u 2 poteza. 


(Vetrano) 


češkoslovački šahovski prvak u So- 
vjetskoj Rusiji, čehoslovački šahovski 
prvak Flohr, koji je nedavno pobije- 
dio dra Aljehina, bio je na šahovskoj 
turneji u Sovjetskoj Rusiji te među 
ostalim opisuje i zanimanje Rusa za 
šah ovim riječima: »Jedne večeri htio 
sam da pogledam ruski balet. Nakon 
drugog čina upravnik kazališta stupio 
je na pozornicu i objavio publici, da 
su prisutna dva gosta — majstor če- 
hoslovačke republike Flohr i majstor 
SSSR Botvinjik. Publika je odmah 
znala, o kome se radi, te je burnim 
aklamacijama popratila pozdravne ri- 
ječi. Drugi put sam bio s Botvinjikom 
u operi na »Rigoiettu«. U odmoru, 
nakon prvog čina, došla je do mene 
deputacija kazališnog orkestra, koji 
broji 120 članova, i zamolila me, da bih 
makar na časak sašao u orkestar, da 
im se pokažem. Tu me na češkom je- 
ziku pozdravio jedan član orkestra i 
pokazao mi nekih 20 šahovskih igara, 
jer svi oni za vrijeme odmora u kaza- 
lištu igraju šah. 

U Moskvi već poslije četvrtog da- 
na, kako je trajala borba, biilo je ob- 
javljeno, da je kroz ta četiri dana u 
samoj Moskvi osnovano oko 300 no- 
vih šahovskih kružoka. Ukratko, ta je 
borba bila veliki uspjeh za Šah u Ru- 
siji. Sam je Kaljinjin (državni pret- 
sjednik) svaki dan igrao na svom šahu 
partije našega dvoboja.« 


Slika dolje: 

UZORAK KVAČKANIH PAPUČA 



k 




JPVvr n ruska *vliL<j vječna priča — J sp ripovjeUUa Marie Kuti* 


( Nastavak > 


Šimun naredi, da se za nju spremi krevet. Ona 
zahvali na njihovoj lijepoj uslužnosti, ali uza sve 
to je mislila na kralja Pipina, Alistu, staru Mar- 
gitu, koja ju je izdala, na zlobnog nevjernog Ty- 
berta, zatim na svoju domovinu, svog oca kralja 
Cvjetka i slatku majku Liljanku. Ražalostila se 
time, a to je i Stanka opazila. 

»Berto,« reče joj, »ne budite žalosni i 1 ne mi- 
slite na svoju maćehu. Pustite to, jer ćete u našem 
stanu biti mirni. Ostanite kod nas, koliko hoćete. 
Tražite, što hoćete, i ništa vam ne će biti odbi- 
jeno.« 

»Gospođo, ja ne mogu ostati mirna kod vaše 
dobrote i neka vas Bog nagradi za ono, što vam 
ja dugujem, a isto tako dobrog starca pustinjaka! 
Neka vaša i njegova duša budu danas blagoslo- 
vene!« 

Tako je Berta ostala kod Šimuna i Stanke. Uži- 
vala je i ljubila je te dobre ljude, a osobito je 
voljela Isabelu i Eglantinu. Svi su uživali u to- 
me, što joj mogu pomoći. Bože moj, što bi bilo, 
da su znali, da je to njihova kraljica! Nije se dala 
služiti, nego se vladala, kao da je mala sluškinja. 
Bila je tako pametna, slatka, obzirna i dobra. 



BERTA JE B1L A*,V RLO VJEŠTA POSLU 


Zato je i jesu svi voljeli. Stanka joj je više puta 
rekla, da je voli kao svoje kćeri. 

Izabela i Eglantina su provodili svoje vrijeme 
vezući zlatom i svilom. Kad je Berta vidjela nji- 
hov rad, ponudila im se vrlo obzirno, ako hoće, 
da ih nauči jedno tkanje. Rekla im je, da je to 
naučila od svoje majke, koja je bila vrlo dobra 
radnica. 

»Berto, bit ćemo vam osobito zahvalni.« reče 
Izabela. 

Berta je bila vrlo vješta poslu. Videći njezin 
rad djevojke se začudiše. 

»Izabelo,« reče Eglantina, »prema njoj smo 
prave neznalice. Idem da pokažem ovo tkanje 
majci. Ako nas Berta ostavi, bit će to za mene 
prava žalost.« 

Ona odleti svojoj mami: 

»Majko, Berta je najbolja radnica, što sam je 
ikada vidjela. Znaj, ako ona ode odavle, ja ću 
s njom ići.« 

»Šuti, mala moja, ja ću je zadržati. Ako ne 
bude htjela ostati, udat ću je ovdje. Moramo oko 
toga sve tri nastojati.« 

Eglantina se nasmiješi. 

»Majko, ja ću zahvaljivati Bogu, što imam uza 
se tako dobru drugaricu. Nikada nisam vidjela 
tako slatke prijateljice. Milija je od svibanjske 
ružice.« 

Stanka ode sa svojom kćerkom Eglantinom, 
koja je sva vesela kao dijete skakala. Našla je 
Bertu, gdje radi neki vrlo fini rad. Kad ju je 
Stanka vidjela, reče joj veselo: 

»Berto, u mojoj kući ničega nema, što ne bi 
bilo i za vas. Ostanite u mojoj službi, i ne bila 
Stanka, ako vam ne ću platiti dobro.« 

»Gospođo, kad vi to hoćete, ostat ću kod vas 
i dobro ću vas služiti, pa bilo i u najtežem radu. 
Blagosloven bio čas, kad sam vas prvi put ugle- 
dala!« 

Berta ostane kod Šimuna i Stanke devet godina 
i po. Živjela je pobožno i skromno. Bili su to 
vrlo dobri i pobožni ljudi. Voljeli su je kao svoje 
dijete. 

LAŽNA KRALJICA. 

Kralj Pipin je dugo boravio u svojoj lijepoj 
vili u Parizu. Držao je, da ima za ženu kćer ugar- 
skog kralja. Ni izdaleka nije mislio, da bi to bila 
sluškinja. Rodila su mu se dva sina: Renfra, koji 
je kasnije postao veliki varalica, i Hedra, koji je 
također postao vrlo loš i nepošten čovjek. 

Alista je postala omražena u cijeloj državi, jer 
jer je slušajući svoju majku čestoput bila vrlo 
lošeg vladanja. Nametnula je poreze, koji su 
gnjavili narod i siromašili zemlju. Pa i sam Pariz 

je bio podvrgnut velikim porezima, koje je ona 
tako okrutno ubirala. Jer ako se nešto nepromi- 
šljeno uredi, to se poslije lako ne opoziva, pa i 
kad netko moli i zaklinje. U zemlji nije bilo sa- 
mostana ni opatije, od koje ona nije ubirala velike 
prihode. Štogod je ona činila više nepravda i zlo- 
djela, to je njezina majka bila veselija. 

Narod je bio vrlo žalostan, kad mu je lažna 
kraljica na silu otimala njegovo dobro, ali nitko 
nije smio protusloviti. Progonila je okrutno na- 
rod. U njoj nije bilo ni trunka pravednosti i po- 
štovanja zakona. Kad bi koji trgovac došao u 
Pariz, Tybert bi ga dao po stražarima uhvatiti i 
spremiti u zatvor. Ostao bi tu toliko, dok ne bi 
za skupe novce bio otkupljen. A svaki je volio i 
izgubiti svoje, nego li venuti i na koncu umrijeti 
u tamnici. 

Na taj način su se Alista, Tybert i Margita do- 
mogli velikog bogatstva, jer je kralj imao povje- 
renje u njih i na sve je pristajao, što bi se njima 
sviđalo. Smijali su se pomišljajući na silna svoja 
bogatstva, ali bolje bi im bilo, da su plakali. 

Siromasi bi govorili: 

»Tako je lijepa, da nije moguće ljepše naći, 
ali što zato, kad je tako zla!« 

Čudili su se, kako je ne vide da ide u crkvu. I 
zbilja, otkako se ona s majkom i Tybertom dogo- 
vorila o izdaji njihove gospođe, ni jednu misu 
nisu mogli čitavu slušati. 

Kralj Pipin je dvaput poslao poslanstvo u Ugar- 
sku. Donosili su kralju Cvjetku i kraljici Ljiljani 
dobre novosti, a oni bi ih bogato nadarili. 

Četrnaest mjeseci iza Bertine udaje stigne ih 
velika žalost, jer im umre dvoje djece, te je 
Berta ostala jedina njihova baštinica. 

Dugo poslije toga, jedne se nedjelje naveče 
kralj Cvjetko nalazio u jednom velikom dvorcu. 
Kraj njega je bila kraljica Liljana, koja se jako 
žalostila, što nije mogla vidjeti svoje kćeri Berte. 

»Ženo,« reče joj kralj, »osim Berte nemamo 
baštinika. Komu će pripasti naše kraljevstvo po- 
slije nas? Htio bih, da ovdje kod nas bude mali 
Hedro. Dat ćemo mu svoje zemlje i svoja dobra, 
i on će biti ugarski kralj. Pošaljimo u Francusku 
poslanike, da ga dovedu, -ako mu kralj Pipin bude 
htio dobro.« 

»Ja sam zadovoljna i to mi se jako sviđa,« reče 
kraljica Liljana. 

(Nastavit će se.) 


Najteže je pronaći početak bolesti. Olavno je kod 
STake bolesti početak, jer je svaka bolest u početku ozdravljiva. Ce- 
sto se događa, da čovjek dođe liječniku odmah, čim nešto osjeti, i 
uvaj mu konstatira, da je bolest već zastarila, a da on sam o njoj 
lije ništa ni znao. Podmukle su bolesti! Radi toga najbolje je stalno 
paziti na zdravlje i zapriječiti širenje bolesti, dok se zapravo za nju 
i ne zna. To je jedino moguće redovitim pićem čuvene Radenske 
mineralne vode. Osobito ako se nelagodno osjećate ili ako liječnik 
ae može ništa pronaći, a Vi osjećate, da Vam nešto manjka, odmah 

S očnite piti Radensku kiselicu. U proljeće popijte najmanje desetak 
oca za čišćenje krvi i unutrašnjosti. Ako kod Vas nema u prodaji 
čuvenih Radenskih voda, naručite direktno sa izvora. Pišite nam po 
uvjete dobave vode kao i po prospekte za kućno piće. Sve dobijete 
besplatno. Kupalište i lječilište Slatina Radenci, Slovenija. 


ČITATE LI RADO ROMANE? 

Neoprostivu pogrešku činite i prema sebi i prema 
svojima, ako dosad još niste pretplaćeni na Knjiž- 
nicu Dobrih Romana, koja izdaje zaista najvred- 
nije, i najzanimljivije romane, što ih možete bez 
ikakve bojazni uzeti u ruke i dati svakome, da ih 
čita. Zato još danas stvorite odluku, da ćete od 
ove godine i vi stalno uzimati knjige, što ih iz- 
daje Knjižnica Dobrih Romana^ svaki drugi mje- 
sec po jednu u krasnom izboru i ukusnoj opremi. 


TIJEKOM GODINE 1984. ĆE IZAĆI: 


1. Truhelka: ZLATKO, roman . . 

2. Papini: GOG, slavno djelo veli- 
kog talijanskog pisca . . . 

broš. 

Din 

30.— 



40.— 

3. Durych: KRASULJAK, djevo- 
jački roman 

4. Narcis Jenko: OBITELJ VOJ- 

>> 


30.— 

VODE HRVOJA, historijski 
roman, I. dio 

>> 

>> 

30.— 

5. Narcis Jenko: OBITELJ VOJ- 




VODE HRVOJA, historijski 

roman, II. dio . . . . . . 


>> 

30.— 

6. Katić: KRALJICA JELENA, 




roman 



30.— 

PRETPLATA ZA SVIH 6 KNJIGA 120 

DINARA 


(za uvezane 180 dinara) 


Može se otplaćivati i mjesečno po 10 Din za broši- 
rane knjige ili po 15 Din za uvezane . Čim koja 
knjiga izađe , dobiva je pretplatnik poštom franko . 

Popis dosadašnjih 64 svezaka šalje se b a d a v a. 

KNJIŽNICA DOBRIH ROMANA 
Zagreb, Trg Kralja Tomislava 21. 


PROLJETNI IZLET NA SICILIJU 

Prvo ovogodišnje putovanje, što ga upriličuje 
Jeronimski Putnički Odbor, namijenjen je Siciliji, 
onom divnom kraju, kuda svako proljeće hrle ti- 
suće i tisuće izletnika iz cijele Evrope. Vele, da 
proljeće nigdje na svijetu nije tako divno kao na 
Siciliji. Evo prilike, da se o tom uvjere i oni, koji 
iz naših krajeva vole i mogu da sebi priušte takvo 
krasno i uz to jeftino putovanje. 

Odlazak iz Zagreba 29. travnja, povratak 12. svibnja 

Zadržavanje u Rimu 4 dana, na Siciliji 4 dana, u 
Napulju 1 dan, u Firenci 1 dan i u Veneciji 1 dan. 
Potanji program bit će objavljen u najskorije dane. 

CIJENA CIJELOG PUTOVANJA SAMO 2800 DIN 

Prijave se primaju do 1. travnja. — S prijavom 
treba uplatiti i 1000 dinara kapare. 

Potanje upute daje 

JERONIMSKI PUTNIČKI ODBOR 
Zagreb, Trg Kralja Tomislava 21. 

Čovjek ođ riječi. »Nikada nisam mi- 
slio, da si tako dosljedan i da toliko 
znadeš održati svoju riječ...« 

»Kako to misliš?« 

»Pred tri godine sam ti posudio 100 
dinara i rekao si mi, da ćeš mi vječno 
dugovati — zahvalnost ... i riječ si 
održao!« 

Svega dobra do tri puta. A: »Jesi 
Ii već bio kada zaljubljen?« 

B: »Nažalost tri puta i svaki put ne- 
sretno.« 

A: »O, jadniče!« 

B: »Da, dal Prva moja simpatija 
otišla je u samostan; druga je pobje- 
gla s mojim najboljim prijateljem, a 
treću — sam oženio.« 

Lukavo. »Reci mi, bakice, da lii tvo- 
je naočale povećavaju?« 

»Pa naravno!« 

»Onda ih, molim te, skini, pa mi od- 
reži komad torte!« 

Krivo shvatio. Liječnik: »Jest, 
dragi prijatelju, što se tiče vaše pu- 
nice, morate da budete spremni i na 
najgore!« 

Zet: »Zaboga, doktore! Vi dakle 
mislite, da će — ozdraviti?« 

Težak izbor. Trgovac: »Nešto 
praktična, milostiva gospođo? Ili mi- 
lostiva gospoda želi možda nešta ljep- 
šega?« 

Milostiva: »Ni jedno ni drugo; 
kupujem to kao svadbeni dar.« 

Pod isti račun. »Ne, dragi moj! Ne 
mogu nikako da postanem vašom že- 
nom, ali ću zato rado biti vaša sestra.« 

»Pa makar i to!« odgovori obožava- 
telj, blijed, ali ipak sabran. »A koliko 
nam je naš dragi pokojni otac za- 
pravo ostavio?« 

Stanarina. »Ima stanova u prvom 
katu po 1250 dinara, u drugom po 
1000, u trećem po 750, u . . .« 

»Hvala, hvala! . . . Ova kuća mi nije 
dosta visoka.« 

U školi. »Djeco! Tko bi mi od vas 
znao da kaže kakvu poslovicu?« 

Duga šutnja, dok se napokon ne 
javi Salamom 

»Glupan obično može više da pita, 
no što mudri može da odgovara!« 

Čistoća. »Već nekoliko nedjelja vi- 
dim, da imaš prljave manšete. Zašto 
ne uzmeš čiste?« 


»Ne mogu. Prišivene su za košulju.« 

Jednostavno. »Uvijek iza ručka svla- 
da me san. Kako da tome doskočim, 
gospodine doktore?« 

»Jednostavno! Nemojte nikada ru- 
čati!« 

Sigurnost »Je li vaš muž spreman 
na smrt?« 

»Jest, susjedo, bio je zaključio tri 
osiguranja života.« 

Monolog nakon sedme čaše. »Zar 
to nije čudno, da čovjek i od bijela 
vina može da dobije — crven nos.« 

Čuda astronomije. »Ja se, dragi 
moj, nimalo ne čudim, što sti ljudi 
otkrili mnogobrojne svakojake zvi- 
jezde i planete. Samo mi je upravo 
nepojmljivo, kako im je uspjeio, da 
pronađu i njihova imena! . . .« 

Tumačenje. »Tata, što je to mo- 
nolog?« 

»Monolog ti je na primjer ono, kad 
se mama sa mnom razgovara!« 


ČISTOĆA LICA 


Lice, koje je ptmo bobnljlca, prlStlća, 
lifiaja i sunčanih pjega, dokaznje 
premalo njege i pažnje za njega 



Slike pokazuju, kako se dade nečisto i zane- 
mareno lice gospođa ili gospode sa njegom 
opet očistiti , poljepšati i da se samo malo 
dnevno uzme vremena za njegu lica . Ako 
je lice suho , tad valja da se upotrebi masna 


MANDULA 

pomada za lice 


Cijena lončiću 
Din 15 - 



Proizvodi i u promet stavlja stara 
KAPTOLSKA LJEKARNA SV. MARIJE 
osnovana god. 1599. Vlatko Bartnlić, 
Zagreb, Dolac kraj Tržnice. Dobiva se 
n svakoj ljekarni 



KRESIVAL sada znatno jeftiniji. 
Boca samo Din 32‘— 


2a svoju djecu odmah naručite 
„MACU MLADOST" 

Pretplata na cijelu godinu stoji 10 Din 


ĐOBRIJANOVE POKLA 





Poklade su danas, 
svud je smijeh i vika, 
pa se preobuko 
i naš dobri čika. 


Izišo vani, 
ali eto čuda: 
pred njim djeca bježe 
kao da su luda. 


Od njega se i konj 
preplašio ljuto, 
pa sad sanjke stoje 
posve obrnuto! 


D E 



A kočijaš bijesni 
čiku bičem gladi. 
Nije sretan bio 
konac toj paradi. 


m 




Skrivalice 

1. ...Ali znajte: »Hrvat uljeze ne 
trpi!« 

<2. ...»Da, reče na samrti, tko lju- 
bi cijeloga života svoj narod, taj umi- 
re lako« . . . 

3. . . . zarida očajna žena: »Bio pro- 
klet vaš $ : n, a naš zlotvor...« 

U gornjim rečenicama kriju se na- 
slovi Šenoinih djela. V. P. 

Kriptogram 


gRKVA 'sv'tNMKOj.S.NUM XI S'V- 


Moderne ženske kape 

Kapa se nekad smatrala samo dje- 
čjom svojinom, no i tu su djeca kao 
i u mnogočemu propisala starijima 
modu. Tako je kapa postala vrlo 
obljubljena u suvremenoj ženskoj 
modi. Ona .se znade (prilagoditi za. 
sve prigode, a ima .dama, koje na 
glavu nikad ne će da ništa drugo 
metnu osim kape. Kapa se danas 
nosi nagnuta nad uhom i nataknuta 
nad čelo. Može (biti od naj različiti] eg 
materijala: tako susretamo kape od 
baršuma, vune, platna, a i mnogo 
pletenih kapa. U -modi su najviše 
modre i kestenjaste kape, no ako 
zahtijeva jedinstvo odijela, ona će 
odmah poprimiti drugu boju i vrlo 
će se ’ako uskladiti is ostalim bojama. 
Tako smo ljeti, a i sada kroz zimu 
vidjeli mnogo šarenih kapa, izrađenih 
u raz’ičitim bojama. Na kapi ćemo 
naći i raznolikih jednostavnih ukrasa: 
ukras od pera ili od cvijeća, ukras 
s kakvim draguljem, iglom ili dugme- 
tom u boji. — Ovdje iznosimo neko- 
liko uzoraka modernih ženskih kapa. 

T. L. 

Crkva sv. Nikole u Ninu (iz XI. sto- 
ljeća) bit će doskora ruševina. Na njoj 
se još poznaju neka tajna slova i rim- 
ske brojke. Interesantno je, da rje- 
šenje daje dva stiha iz jedne pjesme 
pokojnicima! A V. P. 

Logogrif 

Kažider mi, brate; otok, 

Što je nasred oceana! 

Promijeni mu prvo slovo, 
i eto ti dnevna hrana! V. D. 


IUCA128 iO 0 

OftaĆic^^noi/i 

u t rtastiU>f kudi 

lUCA 128 Hica 128 


. đa ima u Slatini Radenci ne-v 

koliko ljekovitih vreia raznih jakosti i sastava, 
te liječe mnoge bolesti želuca, jetara, crijeva, 
bubrega, unutrašnjosti, krvi i Što je u vezi sa 
krvi. Sve je to opisano u našem prospektu za 
kućno piće Radenskih voda. Ali 
prodajemo, nego i da dajemo, svaki savjet, i 
razjašnjenje liječničko i trgovačko. Pišite nam 
po prospekt ili ako vas što drugo jpš ganima 
ili tišti. Pišite nam kao svomu prijate^ iskreno 
i prijateljski, mi ćemo vam odgovoriti uvijek, 
besplatno, rado i s veseljem. Kupa- 
lište i lječilište Slatina Radenci, dvorski life- 
rant za mineralne vode. .2 


Besplatan pogreb 


možete dobiti, ako se začlanite u 
„Posmrtnu Zadrugu Sv. Josipa" uz 
neznatan mjesečni doprinos. Mislite 
za vremena na posljednje stvari. 

Posmrtna Zadruga Sv. Josipa 

Nikolićeva 5, 1. Zagreb, Telef. 84-44 

Pranje kose 

Vrlo je važno za njegu kose, čime se ista 
pere, zato valja osobitu pažnju posvetiti 
izboru sredstva za pranje kose. Kao oso- 
bito pouzdan za pranje kose jest 

Shampo - kosoper od Kopriva 



Pravi proizvod nosi zaštitni znak. 
Cijena dvostrukom obroku t. j. za dva 
pranja samo Din 3‘-. Pošto tko unaprijed 
šalje Din 10*— dobiva listovnom poštom 
3 dvostruka omota po Din 3*— franko. 

Kaptolska ljekarna sv. Mariji osno- 
vana g. 1599. u Opatovlnl 7 
VLATKO BARTULiČ, Zagreb, Dolac 
kraj Tržnice 


UZAJAMNO OSIGURAVAJUĆE DRUŠTVO [ 

Osnovano godine 1900. u Ljubljani = 

Kao takovo jest potpuno naše domaće društvo i jedino utemeljeno strogo na principu 
uzajamnosti, zato pruža potpunu garanciju osiguranicima. — PRIMA: u osiguranje ne- 



Pa/ata uzajamnog os/g. društva 
u Ljubljani 


pregledbe do Din 20.000. — Tražite prospekte! — Sve uz' najpovoljnije' uvjete. 
Pouzdan! zastupnici primaju se uz dobre uvjete. 

Sve upute i obrazloženja davaju : 

PODRUŽNICE odnosno GLAVNA ZASTUPSTVA: 
Zagreb, Starčevićev trg broj 6. — Telefon broj 25-57 
Beograd, Vaše Čarapića ulica broj 10 Sarajevo, Vojvode Stepe Obala broj 42 

Split, Ulica 11. puka broj 22 Celje, Vodnikova ulica broj 2 

(slavni zastupnici u svim većim mjestima naše države kao i mjesni povjerenici 


rrilllllllllllltllllllllllllllllllllitiililllilliiiliiiiiiiiiiiiiiiiiiiiiitiftiiiiiiiiiiiiiiiiiiiiiiMiiiiHiiiiitiiiiiiiitiiiiiiiniiittiiiiiiiiiiiiiiiiiiiiiiiiiitiiiiiiiitiiiiiiiiiiiiiitiitiiiitiiiiiittiiiiiiifiiiiittiililiitk': 


Ilustrovani tjednik „Obitelj* izlazi svake nedjelje . Pretplata 30 Din na tri mjeseca , za inozemstvo 4 dolara godišnje. Pretplata se plaća unaprijed. 
Rukopisi se ne vraćaju . „Obitelj* izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji * 
Zagreb, Trenkova /. Adresa uredništva i uprave „Obitelji*: Zagreb, Trg Kralja Tomislava 21. Telefon 54-17. Ček. rač. pošt. šted. br. 33.536. 
„ Obitelj * se tiska u Tiskari Narodnih Novina u Zagrebu. Za tiskaru odgovara V. Kirin, Zagreb , Deželićeva uL 2. 







ravni 


PRED OLUJU: VLAK SE ŽURI KROZ 
MIRNE SRIJEMSKE RAVNICE 
Desno: DRUŠTVO SRCA ISUSOVA PROTIV 
PSOVKE fU CERNIJ 


Lijevo: 

NA TIHOM BOSUTU 
PLIVAJU BIJELA J ATA 

Dolje: 

DOMAĆICA OKO PRANJA 
RUBENINE 





